title: Warrior Queen

text: Dialogiltaan vähäinen, mutta silti surkeasti näytelty "Warrior Queen" on huonoudessaan paikoin huvittava, mutta enimmäkseen vain tavattoman tylsä elokuva. 69-minuuttista elokuvaversiota kymmenen minuuttia pitempi leikkaamaton videoversio on vieläkin unettavampi. Lopun tulivuorenpurkaus on lainattu kokonaan vuoden 1959 "Pompeijin viimeisistä päivistä". Samalla nähdään myös vilaus sen sankarista Steve Reevesistä.


title: Vesisuihkutervehdys

text: Vesisuihkutervehdys on ilmailussa ja merenkulussa perinteisesti käytetty tervehdys, jolla kunnioitetaan esimerkiksi eläkkeelle jäävää kapteenia, uuden konetyypin tai lentoyhtiön ensimmäistä vierailua lentoasemalle tai käytöstä poistuvan konetyypin viimeistä lentoa. Tervehdyksessä lentokone tai laiva kulkee esimerkiksi lentokenttäpaloautojen tai paloveneiden suihkuttamien vesikaarien alta.


title: Vesisuihkutervehdys

text: Tervehdys on peräisin ensimmäisten valtameriristeilijöiden ajalta, jolloin paloveneet tai hinaajat suihkuttivat usein vettä laivojen tullessa satamaan tai lähtiessä sieltä. Sitä, milloin tapa siirtyi myös ilmailuun, ei tiedetä. Ilmailussa se alkoi kuitenkin yleistyä vasta 1990-luvulla, jolloin Salt Lake Cityn kansainvälisellä lentoasemalla alettiin tehdä vesisuihkutervehdys eläkkeelle jääville Delta Air Linesin lentäjille näiden viimeisellä lennolla.


title: Vuoden 1910 suuri palo

text: Vuoden 1910 suuri palo oli Washingtonin, Idahon ja Montanan osavaltioissa elokuussa 1910 roihunnut metsäpalo, joka tuhosi noin 1,2 miljoonaa hehtaaria metsää, mikä vastaa Connecticutin osavaltion kokoista aluetta. Sitä pidetään suurimpana metsäpalona Yhdysvaltain historiassa.


title: Vuoden 1910 suuri palo

text: Palon katsotaan nostaneen metsiensuojelun yleisön tietoisuuteen. Vain kymmenen kuukautta onnettomuuden jälkeen kongressi tuplasi Yhdysvaltain metsähallituksen budjetin.


title: Alfa Romeo Alfasud

text: Alfa Romeo Alfasud on Alfa Romeon vuosina 1971–1983 valmistama alemman keskiluokan henkilöautomalli. Sen tekniikkaan perustuu myös coupé-korinen Alfa Romeo Sprint (alun perin Alfasud Sprint). Alfasudin korvaajaksi tulivat Alfa Romeo 33 ja Arna.


title: Alfa Romeo Alfasud

text: Alfa Romeo Alfasud esiteltiin Torinon autonäyttelyssä 1971 ensimmäisenä etuvetoisena Alfa Romeo -mallina. Alkuperäinen korimalli oli neliovinen. Edessä oli MacPherson-pyöräntuenta ja takana jäykkä akseli. Kaikissa pyörissä oli levyjarrut. Auton voimanlähteenä oli 1,2-litrainen nelisylinterinen bokserimoottori.


title: Alfa Romeo Alfasud

text: Vuonna 1973 esiteltiin kaksiovinen Alfasud ti -malli, jossa moottorin teho oli nostettu 68 hevosvoimaan ja vaihteisto oli viisivaihteinen. Perusmallin kulmikkaista valoista poiketen ti:ssä oli neljä pyöreää ajovaloa.


title: Alfa Romeo Alfasud

text: Seuraava korimalli oli vuonna 1975 esitelty kolmiovinen farmarimalli Giardinetta, jossa oli käytännöllinen ja kookas tavaratila. Vuonna 1976 kaksioviseen malliin tuli saataville 1,3-litrainen (75 hv) moottori, ja viisivaihteisen vaihteiston sai nyt myös neliovisen 1,2-litraisen yhteyteen.


title: Alfa Romeo Alfasud

text: Loppuvuoden 1977 uutuus oli Super-malli, jonka sai sekä 1,2- että 1,3-litraisena. Mallissa oli muun muassa erilaiset puskurit (osittain kumia) ja muita ulkonäöllisiä eroavaisuuksia.


title: Alfa Romeo Alfasud

text: Vuonna 1978 moottorivalikoimaa uudistettiin. 1,3-litraisen iskutilavuus kasvoi hieman ja teho nousi 79 hevosvoimaan. Täysin uutena moottorina oli 1,5-litrainen (85 hv). Näitä kahta moottoria käytettiin malleissa 1.3 ti ja 1.5 ti, ja lisäksi neliovinen 1,5-litrainen Super lisättiin valikoimaan. Vuotta myöhemmin nämä moottorit saivat kaksoiskaasuttimet, ja tehot nousivat 86 ja 95 hevosvoimaan.


title: Alfa Romeo Alfasud

text: Koko mallistoa uudistettiin vuonna 1980. Etusäleikkö, puskurit ja sisällä kojelauta olivat uudet. Merkittävämpää oli kuitenkin seuraavana vuonna esitellyt monikäyttöiset kolmi- ja viisioviset hatchback-korimallit, jotka vähitellen korvasivat kaksi- ja nelioviset mallit. 1,2-litrainen oli saatavana neli- tai viisiovisena, 1,3-litrainen kolmi- tai viisiovisena ja 1,5-litrainen ainoastaan viisiovisena. ti-mallit olivat aina kolmiovisia.


title: Alfa Romeo Alfasud

text: Vuonna 1982 neliovinen poistui valikoimasta, ja malliston huipulle esiteltiin Quadrifoglio Oro, joka oli aina 1,5-litrainen. 1,5-litrainen ti sai 10 hevosvoimaa lisää tehoa, ja mallin nimeksi tuli ti 1.5 Quadrifoglio Verde.


title: Crash Bandicoot N. Sane Trilogy

text: Crash Bandicoot N. Sane Trilogy on Vicarious Visionsin kehittämä ja Activisionin julkaisema pelikokoelma. Se sisältää uudistetut versiot "Crash Bandicoot" -videopelisarjan kolmesta ensimmäisestä pelistä: "Crash Bandicoot", "" ja "", jotka Naughty Dog kehitti alun perin PlayStationille. Peli julkaistiin maailmanlaajuisesti PlayStation 4:lle 30. kesäkuuta 2017. Se julkaistiin 29. kesäkuuta 2018 myös Nintendo Switchille, Xbox Onelle ja Windowsille.


title: Crash Bandicoot N. Sane Trilogy

text: "N. Sane Trilogy" on kokoelma, johon sisältyvät uudistetut versiot kolmesta "Crash Bandicoot" -pelistä: "Crash Bandicoot", "" ja "". Niissä kaikissa mutanttipussimäyrä Crash Bandicoot liikkuu useiden tasojen läpi pysäyttääkseen ilkeän tohtori Neo Cortexin. Alkuperäisten pelien tavoin, Crash käyttää erilaisia pyörimis- ja hyppimistekniikoita vihollisten voittamiseksi, laatikoiden rikkomiseksi ja kerätäkseen vamppahedelmiä (), lisäelämiä ja suojaavia Aku Aku -naamioita. Trilogiassa esiintyy myös uusia ominaisuuksia, kuten yhtenäiset tarkistuspisteet (), taukovalikot ja tallennusjärjestelmät, sekä manuaalisena että automaattisena, aikahaasteet (), jotka esiintyivät ensimmäisen kerran "Warpedin" alkuperäisversiossa, sekä kyky pelata halutessaan Crashin siskolla, Coco Bandicootilla, pomovastuksia ja Crashille suunnattuja kulkuneuvo- ja ratsastustasoja lukuun ottamatta. Siinä on 4K-resoluutio sekä remasteroitu ääni.


title: Crash Bandicoot N. Sane Trilogy

text: 20. heinäkuuta 2017 "N. Sane Trilogyyn" tuli saataville ladattavaksi lisäsisällöksi ”Stormy Ascent”, alkuperäisestä "Crash Bandicootista" pois jätetty taso. 29. kesäkuuta 2018, pelin Nintendo Switch-, Xbox One- ja Windows-versioiden julkaisu yhteydessä, julkaistiin toinen uusi taso, "Warpedin" kolmas tulevaisuusteemainen taso ”Future Tense”.


title: Carl Gaden

text: Carl Gaden (s. 12. huhtikuuta 1964) on brittiläinen Williamsin Formula 1 -tallin insinööri. Gaden aloitti uransa Williamsilla vuonna 1988. Vuodesta 1992 lähtien hän toimi tallin päämekaanikkona, vuoteen 2014 saakka. Tammikuussa 2015 hänet ylennettiin tallin auton eri systeemeistä vastaavaksi insinööriksi.


title: Carl Gaden

text: Gaden selvisi ilman vakavia vammoja vuoden 2002 Espanjan GP:ssä, kun varikkokäynnillä Juan Pablo Montoya ajoi hänen jalan päältään.


title: Treynorin luku

text: Treynorin luku tai Treynorin mittari on rahoituksessa käytettävä riskin suhdeluku, jolla mitataan portfolion eli sijoitussalkun suorituskykyä. Sharpen luvun tavoin Treynorin mittari ottaa huomioon sijoituksen tuoton suhteessa sen sisältämään riskitasoon, mutta Sharpen luvusta poiketen tuotto suhteutetaan portfolion beta-kertoimella mitattavaan riskiin. Treynorin mittari soveltuu erityisen hyvin yksittäisten sijoitussalkkujen tuottojen mittaamiseen, kun sitä tarkastellaan hyvin hajautetun sijoitusportfolion osana. Käytännössä Treynorin luku mittaa siis sen ylituoton määrää, mikä voidaan saavuttaa sijoitukselle, johon ei sisälly hajautettavaa riskiä (esimerkiksi valtion takaama obligaatio tai täysin hajautettu portfolio) jokaista markkinariskin lisäyksikköä kohden.


title: Treynorin luku

text: Tutkija Jack L. Treynor (1965) määrittelee mittarinsa matemaattisen kaavan seuraavasti:


Treynorin luku


title: Treynorin luku

text: missä formula_2 kuvaa portfolion formula_3 keskimääräistä tuottoa, formula_4on riskitön korkokanta ja formula_5on portfolion beta-kerroin. Treynorin mittarin riskimuuttujana käytetään salkun systemaattista riskiä kuvaava beta-kerrointa.


title: Raivo (albumi)

text: Raivo on punkyhtye Aivolävistyksen esikoisalbumi, joka julkaistiin vuonna 2003 levymerkillä Stay Free Underground Records.


title: Leukoväri

text: Leukoväri (kreik. "leukos": valkoinen) on väriaine, joka kykenee muuttumaan kahden kemiallisen muodon välillä, joista toinen on väritön. Toistettava värinmuutos voidaan aikaansaada lämmöllä, valolla tai happamuuden muutoksella. Pysyvä muutos liittyy tyypillisesti pelkistymiseen tai hapettumiseen.


title: Leukoväri

text: Värittömästä muodosta käytetään joskus nimitystä leukomuoto.


title: Leukoväri

text: Lämpötulostimen paperi ja jotkin pH-indikaattorit perustuvat leukoväreihin.


title: Leukoväri

text:
Yleisin esimerkki on indigoa sisältävillä rikkiväreillä ja kyyppiväreillä värjääminen. Väri on luontaisesti violetti, mutta myös täysin veteen liukenematon, mikä tarkoittaa, että sitä ei voida siirtää kankaalle suoraan. Pelkistetty indigovalkoinen (joskus leukoindigo) on vesiliukoinen, mutta väritön. Kun indigovalkoiseen värikylpyyn upotettu kangas nostetaan pois värikylvystä, indigo väriaine yhdistyy ilman hapen kanssa ja palautuu veteen liukenemattomaan muotoonsa, voimakkaasti värilliseksi indigoksi. Pelkistysvaihe saadaan yleensä aikaan natriumditioniitilla, hydroksiasetonilla ja vedyllä, tai sähkökemiallisilla menetelmillä.
Oksatsiinin spiromuoto on väritön leukoväri; oksatsiinin ja molekyylin toisen akromaattisen osan konjugaatio erotetaan sp-hybridisoidulla spirohiilellä. Kun osa molekyylistä on protonoitu, säteilyttäminen UV-valolla purkaa spirohiilen ja oksatsiinin välisen sidoksen, rengas aukeaa, spirohiili saavuttaa sp hybridisaation ja muuttuu tasomaiseksi, aromaattinen ryhmä kiertyy, suuntaa piisidoksen muun molekyylin suuntaiseksi, ja muodostaa konjugaation, jolla on kyky absorboida näkyvän valon fotoneita, mikä aikaansaa sen näkymisen värillisenä.


title: Leukoväri

text: Toinen esimerkki leukoväristä on kidevioletti laktoni, joka laktonimuodossaan on väritön tai hieman kellertävä, mutta pH:n alentuessa, protonoituessaan se muuttuu voimakkaan violetiksi. Muita esimerkkejä ovat fenoliftaleiini ja tymoliftaleiini, värittömiä happamissa ja neutraaleissa pH-olosuhteissa, mutta muuttuvat vaaleanpunaiseksi ja siniseksi emäksisessä ympäristössä.


title: Leukoväri

text: Monet redox-indikaattorit käyvät läpi palautuvan värimuutoksen värillisen ja värittömän muodon välillä tietyn elektrodipotentiaalin vallitessa.


title: Rey Vargas

text: Rey Vargas (s. 25. marraskuuta 1990) on mexikolainen nyrkkeilijä ja hallitseva ylemmän kääpiösarjan WBC liiton maailmanmestari.


title: Rey Vargas

text: Amatöörinä Vargas otteli 134 ottelua joista voitti 128.


title: Rey Vargas

text: Vargas siirtyi ammattinyrkkeilijäksi vuonna 2010. Ensi vuodet Vargas kohtasi lähinnä tuntemattomampia iskijöitä vastustajien tason noustessa hiljalleen. Vuonna 2016 Vargas kohtasi Alexis Kaboren jonka voitti kaikin tuomariäänin kaksitoistaeräisen ottelun jälkeen. Tämän jälkeen Vargas raivasi tieltään Alexander Mundozin tyrmäämällä tämän viidennessä erässä. Vuonna 2017 Vargas kohosi WBC liiton mestariksi voittamalla haastaja Gavin McDonnellin edellisen mestari Hozumi Hasegawan lopetettua uransa.


title: Homositruunahappo

text: Homositruunahappo (CHO) on trikarboksyylihappoihin kuuluva orgaaninen yhdiste. Yhdistettä esiintyy eräissä entsyymeissä koentsyyminä. Homositruunahappo on kiraalinen yhdiste ja biologisesti tärkeä on erityisesti R-enantiomeeri.


title: Homositruunahappo

text: Homositruunahappoa esiintyy erityisesti nitrogenaasientsyymeissä koentsyyminä. Se sitoutuu niin kutsuttuun nitrogenaasialayksikköön tässä entsyymikompleksissa ja koordinoituu molybdeeni- tai vanadiini-ioneihin, jotka ovat yhteydessä entsyymin rauta- ja sulfidi-ionien muodostamaan klusteriin. Koordinoituminen molybdeeniin tai vanadiiniin tapahtuu karbonyyli- ja hydroksyyliryhmien välityksellä. Homositruunahappo on välttämätön entsyymin toiminnalle, mutta tarkkaa syytä tähän ei vielä tunneta. Eliöt tuottavat homositruunahappoa asetyylikoentsyymi-A:sta ja α-ketoglutaarihaposta homositraattisyntaasientsyymin katalysoimana.


title: Homositruunahappo

text: Paitsi nitrogenaaseissa homositruunahappoa esiintyy myös eräiden bakteerien tuottamissa polysakkarideissa. Esimerkiksi "Streptomyces neyagawaensis"-bakteeri tuottaa homositruunahaposta ja kolmesta riboosiyksiköstä koostuvaa ribositriiniä, joka on dekstraanisukraasientsyymin inhibiittori. Sitä on tutkittu käytettäväksi vaikuttavana lisäaineena hammastahnoissa.


title: Karl Biström

text: Karl Valdemar Biström (25. maaliskuuta 1881 Helsinki – 1. lokakuuta 1954 Loviisa) oli suomalainen asianajaja ja Loviisan kaupunginjohtaja.


title: Karl Biström

text: Biströmin äiti oli ruokatavarakauppias Amalia Maria Biström. Hän pääsi ylioppilaaksi 1900 Helsingin ruotsalaisesta normaalilyseosta ja suoritti Helsingin yliopistossa oikeustutkinnon 1910. Biström sai varatuomarin arvon 1924. Biström toimi asianajajana ja kunnallismiehenä Loviisassa vuodesta 1912 lähtien. Hän oli Loviisan kaupunginjohtaja 1935–1951.


title: Karl Biström

text: Biström oli naimisissa 1912–1925 Malin Elisabet Trobergin kanssa, liitto päättyi avioeroon. Hän oli sitten naimisissa 1927–1929 Kaino Blomqvistin (k. 1929) kanssa ja vuodesta 1931 Göta Margaretha Forsellin kanssa. Lääketieteen tohtori, kirurgi Carl Olof Gabriel Biström (s. 1913) oli Biströmin poika ensimmäisestä avioliitosta.


title: Jensenin alfa

text: Jensenin alfa, Jensenin luku tai -mittari on rahoituksessa käytettävä riskin suhdeluku, jolla mitataan portfolion suorituskykyä. Sharpen ja Treynorin mittareista poiketen Jensenin alfalla pyritään mallintamaan sitä ylittääkö sijoitussalkun keskimääräinen tuotto CAP-mallin beta-kertoimella mitatun tuottotason. Kun salkun toteutunut tuotto vastaa siihen sisältyvää riskitasoa (eli toisin sanoen silloin kun tuotto sijoittuu CAP-mallin arvopaperimarkkinasuoran tangentille), niin Jensenin alfa saa arvon nolla. Vastaavasti mittari on suurempi kuin nolla silloin kun salkun tuotto ylittää riskikorjatun tuoton ("positiivinen alfa"), ja pienempi kuin nolla silloin kun salkku on tuottanut vähemmän riskitasoonsa nähden ("negatiivinen alfa"). Monet ammattimaiset sijoittajat pyrkivätkin jahtaamaan "positiivista alfaa" tuottojen metsästyksessä, ja usein riskikorjauksen ylittävästä tuotosta puhutaan sijoittajien keskuudessa "epänormaalina" tai "ylituottona". Positiivisen alfan osakkeita pidetään "alihinnoiteltuina" markkinoilla riskitasoonsa nähden, kun taas negatiivisen alfan osakkeet nähdään "ylihinnoiteltuina".


title: Jensenin alfa

text: Tutkija Michael C. Jensen (1967) määrittelee mittarinsa matemaattisen kaavan seuraavasti:


Jensenin alfa


title: Jensenin alfa

text: missä formula_2 kuvaa portfolion keskimääräistä tuottoa, formula_3 edustaa riskitöntä korkokantaa, formula_4 on portfolion formula_5 beta-kerroin ja formula_6 puolestaan kuvaa markkinaportfolion keskimääräistä tuottoa.


title: Jensenin alfa

text: Toisin sanoen, Jensenin alfa vähentää CAP-mallin matemaattisella kaavalla mitatusta tuottotasosta portfolion keskimääräisen tuoton. Jos luku on positiivinen, niin salkunhoitaja on onnistunut ylittämään beta-kertoimella mitatun tuotto-riski profiilin ansaitsemalla "ylituottoa" eli positiivista alfaa.


title: Running On Air

text: Running On Air on itävaltalaislaulaja Nathan Trentin esittämä kappale, jolla hän edusti Itävaltaa vuoden 2017 Eurovision laulukilpailussa.


title: Running On Air

text: Kappale kilpaili Euroviisujen toisessa semifinaalissa 11. toukokuuta, jossa se sijoittui seitsemänneksi 147 pisteellä ja pääsi finaaliin. Finaalissa se sai 93 pistettä ja saavutti sijan 16.


title: Guy de Rothschild

text: Guy de Rothschild (21. toukokuuta 1909 Pariisi, Ranska – 12. kesäkuuta 2007 Pariisi, Ranska) oli ranskalainen pankkiiri, filantrooppi ja Rothschild-suvun jäsen. Hän omisti Rothschild Frères -pankin vuosina 1967–1979. Hänellä oli kaksi lasta, David René de Rothschild ja Édouard Étienne de Rothschild.


title: Riitta Julkunen-Tiitto

text: Maija Riitta Kristiina Julkunen-Tiitto (s. 1954) on suomalainen kasvitieteilijä. Hän on Itä-Suomen yliopiston kasviekologian professori. Hänet on valittu Suomalaisen Tiedeakatemian jäseneksi 2016. Lisäksi hän on kasvifysiologian dosentti Itä-Suomen yliopistossa ja Helsingin yliopistossa.


title: Riitta Lassila

text: Riitta Pirkko Tuulikki Lassila (s. 1957 Kuusjärvi) on suomalainen lääkäri. Hän on Helsingin yliopiston hyytymissairauksien osa-aikainen, määräaikainen professori 2013–2018. Hänet on valittu Suomalaisen Tiedeakatemian jäseneksi 2016.


title: Riitta Lassila

text: Lassila valmistui lääketieteen lisensiaatiksi 1983 ja työskenteli tutkijana Wihurin tutkimuslaitoksessa Helsingissä 1985–1987 ja Mount Sinain sairaalassa New Yorkissa 1987–1989. Hän väitteli lääketieteen ja kirurgian tohtoriksi 1989 väitöskirjalla, jossa hän käsitteli veren hyytymistä ja perifeeristä valtimosairautta.


title: Sotamaa (albumi)

text: Sotamaa on punkyhtye Aivolävistyksen neljäs ja viimeiseksi jäänyt studioalbumi, joka julkaistiin keväällä 2010 levymerkillä Off Records. Se debytoi myyntihintansa vuoksi poikkeuksellisesti Midprice-listalla, jolla se nousi viidennelle sijalle.


title: Sotamaa (albumi)

text: Albumi sai hyvän vastaanoton. Desibelin Aleksi Leskinen antoi albumille neljä tähteä viidestä. Hän piti sitä rehellisenä ja mukaansa tempaavana punklevynä, jonka maanläheinen lähestymistapa yhteiskunnan epäkohtiin ja vihapuheeseen on helposti samaistuttavaa. Keskisuomalaisen Petja Savoila sanoi albumin kestävän kuuntelua, mutta havaitsi sanoituksissa luovuttamisen makua. Hän olisi toivonut mielikuvituksettomien sävellysten olevan iskevyydessään sanoitusten vertaisia. Imperiumin Mape Ollila piti niin ikään sanoituksista, ja piti laulaja Juuso Lahtisen artikulaatiota selkeänä. Erityishuomiona hän nosti kansilehtisen taideteosten nokkelan käytön yhtyeen omien tarkoitusperien esille tuomisessa.


title: I Feel Alive

text: I Feel Alive on israelilaislaulaja Imri Zivin esittämä kappale, jolla hän edusti Israelia vuoden 2017 Eurovision laulukilpailussa.


title: I Feel Alive

text: Kappale kilpaili Euroviisujen toisessa semifinaalissa 11. toukokuuta, jossa se sijoittui kolmanneksi 207 pisteellä ja pääsi finaaliin. Finaalissa se sai 39 pistettä ja jäi sijalle 23.


title: The Girl on the Train

text: The Girl on the Train voi tarkoittaa ainakin seuraavia:


title: Ron Meadows

text: Ron Meadows (s. 7. helmikuuta 1964 Liverpool) on brittiläinen Mercedeksen Formula 1 -tallin urheilujohtaja. Meadows aloitti uransa F1:ssä vuonna 1997. Hän on toiminut aiemmin BARin, Hondan, ja Brawn GP -tallien urheilujohtajana.


title: Ron Meadows

text: Meadows naimisissa ja hänellä on neljä lasta.


title: Hulluuden highway

text: Hulluuden highway on Haloo Helsinki! -yhtyeen kuudes studioalbumi, joka julkaistiin 10. maaliskuuta 2017. Se levytettiin Hansa-studioilla. Yhtye lähtee albumin julkaisun jälkeen 11 konserttia käsittävälle kiertueelle. Yhtye aloitti Hulluuden highway -kiertueen Tallinnassa, Saku Suurhallissa. Albumi nousi julkaisuviikollaan 11/2017 Suomen virallisen albumilistan ykköseksi ja pysyi ykkössijalla yhdeksän viikkoa.


title: Hulluuden highway

text: Albumin ensimmäinen single ”Rakas” julkaistiin 2. joulukuuta 2016. Se nousi suoraan radiosoittolistan ykköseksi, mutta latauslistalla parhaimmaksi sijoitukseksi jäi julkaisuviikon toinen sija. Toinen single, ”Hulluuden highway”, julkaistiin 27. tammikuuta 2017. Se nousi suoraan latauslistan ensimmäiselle sijalle, jolla se oli kolme viikkoa. Radiosoittolistalla toinen single nousi ensimmäisellä viikolla sijalle 41. Kolmas single ”Oh No Let’s Go” julkaistiin 14. kesäkuuta 2017.


title: Hulluuden highway

text: "Aamulehden" Jussi Saarinen kehui sitä, että Haloo Helsingin sävellykset ovat albumilla aiempaa monipuolisempia. Saarisen mukaan yhtye ”ei ironisoi eikä kikkaile soundeilla”. "Soundin" Antti Granlundin mielestä "Hulluuden highway" on ”turvallinen levy, normaali ja tasapainoinen”. Hän kuitenkin totesi Haloo Helsingin olevan yhtyeenä parempi kuin "Hulluuden highway". Suomen Kuvalehden Tero Alangon mukaan albumi on "enemmän huippuunsa trimmattu tuote kuin taideteos", jossa "ei ole mitään villiä, vaarallista tai ainutlaatuista." Alanko kehui Elli Haloon lauluääntä ja tarttuvia kertosäkeitä.


title: Puolet taivaasta – puolet helvetistä

text: Puolet taivaasta – puolet helvetistä on Yön 21. studioalbumi, joka julkaistiin 21. toukokuuta 2016 levymerkillä Sony Music. Levyn on tuottanut Jimmy Westerlund. Albumi debytoi Suomen virallisen listan ensimmäisellä sijalla.


title: Puolet taivaasta – puolet helvetistä

text: Albumin julkaisun tiimoilta yhtye aloitti lokakuussa 2016 35-vuotisjuhlakiertueen, joka alkoi Leppävirralta ja päättyi Espoon Metro Areenalle. Yhtyeen muita konsertteja pidettiin muun muassa Hämeenlinnassa, Tampereella, Lahdessa ja Jyväskylässä. Yhteensä konsertteja oli 21. Joissakin kaupungeissa järjestettiin myös lisäkonsertti.


title: Kyyppiväri

text: Kyyppivärit (saks. Küpen: amme) ovat väriaineita, jotka ovat saaneet nimensä käyttötavan mukaan. Kyyppivärjäys on prosessi, joka viittaa siihen, että värjäys tapahtuu ämpärissä tai vadissa; kuupassa. Lähes mitä hyvänsä väriainetta, mukaan lukien kuitureaktiovärit, suorat värit ja happovärit, voidaan käyttää kyyppivärjäyksessä. Puuvilla, villa ja muut kuidut soveltuvat värjättäväksi kyyppiväriaineilla. Alkuperäinen kyyppiväri indigo saatiin alun perin kasveista, mutta tuotetaan nykyisin synteettisesti.


title: Kyyppiväri

text:
Vaikkakin lähes kaikki värjäys voidaan tehdä upottamalla värjättävä materiaali väriainetta sisältävään astiaan, termiä kyyppiväri käytetään kuvaamaan sellaisten värien kemiallista luokittelua, jotka kiinnitetään selluloosakuituun (kuten puuvillaan) käyttäen hapetus-pelkistysreaktiota. Lipeän käytön ja väriainekylvyn erittäin korkean pH:n takia villaa ei voi värjätä kyyppiväriaineilla. Villa liukenee lipeän liuoksiin.
Villaa voidaan värjätä huoneenlämmössä indigolla ja muilla alhaisen substantiivisuuden kyyppiväreillä käyttäen soodaa alkalilähteenä. Joitain punaisen, violetin ja oranssin kyyppivärejä voidaan käyttää myös tällä tavoin.


title: Kyyppiväri

text: Kyyppivärit vaativat tyypillisesti pelkistimen liuetakseen. Yleisin pelkistimenä käytetty aine on natriumditioniitti (NaSO), joka muuntaa väriaineen sen vesiliukoiseen leukomuotoon. Kun väri on kiinnitetty kankaaseen, leukoväri hapettuu liukenemattomaan tilaan, jossa se on voimakkaan värinen. Kemialliset reaktiot, kuten hapettuminen, pelkistyminen ja pH:n hallinta ovat usein tarpeen. Liuotusprosessi vaatii tarkkaa lipeän ja natriumditioniitin annostelua pelkistymisen aikaansaamiseksi. Väriaine liukenee vain sen pelkistyneessä (hapettomassa) muodossa. Värjättävä kuitu upotetaan toistuvasti hapettomaan kyyppiin, jonka jälkeen altistetaan ilmakehän hapen vaikutukselle. Tämän seurauksena vesiliukoinen muoto muuttaa väriä hapen muuttaessa sen veteen liukenemattomaan muotoon. Näistä syistä kyyppivärit eivät sovellu niin hyvin epäammattimaiseen käyttöön kuin kuitureaktiovärit.


title: Kyyppiväri

text: Esimerkkinä tästä väriaineluokasta on indigo: se muuttuu värikylvystä nostettaessa keltaisesta, vihreäksi ja sitten siniseksi ilman vaikutuksesta.


title: Kyyppiväri

text: Kaikkeen kyyppivärjäykseen ei käytetä kyyppivärejä.


title: Kyyppiväri

text: Kyyppiväreillä on hyvä värinkesto, joka on harvinaista muille väriainetyypeille. Toisaalta, kyyppiväreillä on yleensä huono hankauskesto, jota voidaan kuitenkin parantaa kankalle tehtävillä erikoiskäsittelyillä. Indigo on herkkä värin siirymiselle hankautumalla, ellei väriä ole kiinnitetty huolellisesti. Käytännössä tämä tarkoittaa heikomman värikylvyn käyttämistä ja kastamista useampaan kertaan mieluummin kuin kertaalleen vahvaan kylpyyn kastamista.


title: Kyyppiväri

text: Inkodye on kyyppiväri, joka käyttää hapen sijasta valoa värin palauttamiseen. Nämä kyyppiväriaineiden kanssa kemiallisesti samankaltaiset värit kehitetään lopulliseen sävyynsä värikylpyyn upottamisen ja ilman kanssa reagoimisen sijaan valolla.


title: Kyyppiväri

text: Monet kyyppivärit ovat indigosinisen johdannaisia. Esimerkiksi kyyppisiniset 2 ja 3 on halogenoitu ja metyloitu muunnelma, kuten myös useat violetit. Monet muut kyyppivärit ovat antrakinonien muunnelmia.


title: Suomi Ensin

text: Suomi Ensin on vuonna 2016 rekisteröity yhdistys, joka tuli tunnetuksi yli 100 päivää kestäneestä "Suomi-Maidan" -mielenosoituksesta Rautatientorilla vuonna 2017. Yhdistyksen puheenjohtajana toimii turkulainen Mario Argenta.


title: Suomi Ensin

text: Yhdistyksen sääntöjen mukaan sen aatteellisen perustan muodostavat Suomen itsemääräämisoikeuden palauttaminen. Yhdistys tavoittelee Suomen eroa Euroopan unionista ja eurosta. Lisäksi se pyrkii purkamaan Schengenin sopimuksen.


title: Suomi Ensin

text: Yhdistyksen aktiivit ovat toimineet Rajat kiinni! -kansanliikkeessä, josta he jakaantuivat Suomi Ensin -ryhmään tavoittelemaan muitakin asioita kuin rajakontrollia.


title: Suomi Ensin

text: Joulukuussa 2016 sitoutumaton kunnanvaltuutettu Hannu Tanskanen perusti Suomi Ensin -liike valtuustoryhmän Vihdin kunnanvaltuustoon.


title: Suomi Ensin

text: Vuonna 2016 yhdistyksen jäsen Marco de Wit järjesti mielenosoituksia Siilinjärvellä ja Forssassa. De Wit vastustaa hallituksen maahanmuuttopolitiikkaa. Hän on kannattanut mielenilmauksia muun muassa Yleä ja Perussuomalaisia vastaan.


title: Suomi Ensin

text: Heinäkuussa 2016 Suomi Ensin -liike järjesti "Stop Itiksen islamisaatiolle!" -mielenosoituksen Helsingin Itäkeskuksessa.. Mielenosoitus pidettiin samaan aikaan kuin Itiksen Id al-Fitr -päivän pääjuhla, jonka järjestäjänä toimi kauppakeskus Itis. Liike ei hyväksynyt kauppakeskuksen tapaa juhlia ramadanin päättymistä.


title: Suomi Ensin

text: Elokuussa 2016 Forssan vastaanottokeskuksen edustalla oli joukkotappelu suomalaisten ja turvapaikanhakijoiden välillä. Sen jälkeen Suomi Ensin järjesti mielenilmauksen, jossa vaadittiin turvapaikanhakijoiden siirtämistä muualle Forssasta. Poliisin mukaan mielenilmaukseen oli kokoontunut satakunta mielenosoittajaa sekä runsaasti yleisöä seuraamaan tapahtumaa.


title: Suomi Ensin

text: Syyskuussa 2016 Suomi Ensin -liike järjesti mielenosoituksen Kajaanin Otanmäessä reaktiona tappoon ja kahteen ryöstöön, joista epäiltiin (ja myöhemmin myös tuomittiin) kahta irakilaista turvapaikanhakijaa. Mielenosoitukseen osallistui satakunta ihmistä.


title: Suomi Ensin

text: Lokakuussa 2016 Siilinjärvellä tapahtui välikohtaus turvapaikanhakijoiden ja paikallisten nuorten välillä. Välikohtauksen johdosta Suomi Ensin järjesti mielenilmauksen, jolla se sanojensa mukaan pyrki parantamaan siilinjärveläisten turvallisuutta. Myös ”Ei vihapuhujia Siilinjärvelle” -mielenosoittajat kokoontuivat osoittamaan mieltään Suomi Ensin -liikkeen sanomaa vastaan.


title: Suomi Ensin

text: Toukokuussa 2017 Suomi Ensin -aktivistit järjestivät Marco de Witin johdolla Kiihotutaan Kielotiellä -mielenosoituksen Vantaan poliisiaseman edessä sananvapauden puolesta ja tukeakseen kuulusteluihin kutsuttua kansallismielistä henkilöä, jota poliisi epäili kiihottamisesta kansanryhmää vastaan.


title: Suomi Ensin

text:
Suomi Ensin -ryhmittymä järjesti Vesalan yläasteen läheisyydessä "Stop islamisaatiolle!" -mielenosoituksen toukokuun lopussa 2017.
Mielenosoituksella protestoitiin koulun edistämäksi islamisaatioksi tulkittua tapahtumaa, joka liittyi yläasteen aamunavauksessa soitettuun arabiankieliseen puhelauluun, joka teknisestä virheestä johtuen oli kuulunut myös ulkokaiuttimista, sekä alakoulun puolella.
Laulu oli kuultavissa jopa kilometrin päässä koulusta.
Yhdenvertaisuusvaltuutettu teki mielenosoituksesta tutkintapyynnön valtakunnansyyttäjälle sen arvioimiseksi, syyllistyivätkö jotkut mielenosoitukseen osallistuneet henkilöt kommenteillaan kiihottamiseen kansanryhmää vastaan tai muuhun rikokseen.


title: Suomi Ensin

text: Helmikuussa 2017 yhdistys aloitti monipäiväisen "Suomi-Maidan" -mielenosoituksen laittomasti maassa oleskelevien turvapaikanhakijoiden mielenosoitusta vastaan Helsingissä.


title: Suomi Ensin

text: Sisäministeri Paula Risikko totesi olevan ongelmallista, että Rautatientorille kokoontuneet kansallismieliset suomalaiset hakevat leirissään Helsingin katuprotestista yhtäläisyyksiä Ukrainan vallankumoukseen ja Maidanin aukion mielenosoituksiin ja konflikteihin. Helsingin kaupungin rakennuspalvelu Stara kertoi toukokuussa, että mielenosoittajat ovat uhkailleet ja häirinneet sen työntekijöitä, minkä vuoksi leirin ympäristöä ei pystytä siivoamaan.


title: Suomi Ensin

text: 28. helmikuuta Suomi Ensin -ryhmän mielenosoittajat tekivät Helsingin poliisissa työskentelevästä poliisista rikosilmoituksen epäillystä vapaa-ajalla tapahtuneesta häiriökäyttäytymisestä mielenosoittajia vastaan. Tapauksen esitutkinta on saatu päätökseen, ja juttu on siirtynyt syyttäjälle syyteharkintaa varten. Helsingin poliisilaitoksella työskentelevää poliisia epäillään laittomasta uhkauksesta.


title: Suomi Ensin

text: 30. toukokuuta yhdistyksen puheenjohtaja Mario Argenta ilmoitti, ettei "Suomi-Maidan" ole Suomi Ensin -yhdistyksen tapahtuma, eikä sen tukema. Argentan omien sanojen mukaan ”Marco de Witin sooloilu ei anna Suomi Ensin ry:lle muuta mahdollisuutta kuin irtisanoutua kaikista sekä meneillään olevista että tulevista tapahtumista, joissa hän on järjestäjänä tai osallistujana.” Argentan mukaan yksikään Suomi Ensin -nimellä oleva aktiviteetti ei ole tammikuun 8. päivän jälkeen ollut yhdistyksen virallista toimintaa.


title: Suomi Ensin

text: Leiri purettiin suurella poliisioperaatiolla 26. kesäkuuta 2017. Purkuratkaisuun päädyttiin, koska poliisi katsoi leirin olevan välitön vaara yleiselle turvallisuudelle. Poliisi oli kymmenen päivää aiemmin antanut Suomi Maidan -ryhmälle poistumismääräyksen turvallisuuden ylläpitämiseksi. Mielenosoituksen järjestäjä ei kuitenkaan pystynyt noudattamaan määräystä, sillä muutamaa leirin mielenosoittajaa epäiltiin kaikkiaan kolmesta erillisestä ohikulkijoiden pahoinpitelystä purkua edeltäneen viikonlopun aikana. Pahoinpitelyt tapahtuivat leirin läheisyydessä, ja niissä oli kyse käsiksi käymisestä ja kuristamisesta, joista ei tullut vakavia vammoja. Purkutilanteessa yksi henkilö otettiin kiinni poliisin vastustamisesta ja kaksi niskoittelusta.


title: Suomi Ensin

text: Poliisin tietoon tuli vuonna 2017 yhteensä 57 sellaista väkivaltarikosta tai siihen yllyttämistä, jonka taustalla oli aatemaailmallinen motiivi. Rikoksista 56 oli äärioikeiston tekemiä ja yksi äärivasemmiston. Ylikomisario Jari Taposen mukaan rikoksista suuri osa liittyi Rautatientorilla järjestettyyn Suomi Ensin -mielenosoitukseen.


title: Suomi Ensin

text: Suomi Ensin -yhdistyksen jäsenet tarkkailivat uimahousujen käyttöä helmikuussa 2017 Itäkeskuksen uimahallin saunassa, josta tehtiin tutkintapyyntö poliisille.


title: Suomi Ensin

text: Joulukuun alussa jotkut Suomen Kansa Ensin -yhdistyksen jäsenet ryhtyivät keräämään kannattajakortteja Paavo Väyrysen presidenttiehdokkuuden tueksi.


title: Suomi Ensin

text: Laulaja-lauluntekijä Jösse Järvenpää julkaisi helmikuussa 2017 kappaleen "Suomi ensin" vierailtuaan "Suomi-Maidan" -mielenosoituksen leirillä.


title: Suomi Ensin

text: Vuoden 2017 kuntavaaleissa kaksi liikkeen aktiivia oli Turussa mukana sitoutumattomana ehdokkaana kristillisdemokraattien vaalilistalla. Molemmat olivat Yleisradiossa ja "Kirkko ja kaupunki" -lehdessä julkaistujen tietojen mukaan kirjoittaneet Facebookissa rasistisia kommentteja. Kristillisdemokraattien puoluesihteerin Asmo Maanselän mukaan heidän taustansa ei ehdokasasettelun aikana ollut tiedossa. Ehdokkaita ei enää voinut poistaa puolueen listalta.


title: Suomi Ensin

text: Vuoden 2017 aikana Suomi Ensin -yhdistys jakaantui. Puheenjohtaja Mario Argenta irtisanoutui yhdistyksen Marco de Witin vuoden 2017 aikana järjestämistä mielenosoituksista, ja toisin kuin de Wit, ei kannattanut Ilja Janitskinia Suomen tasavallan presidentiksi, eikä yhdistyksen rekisteröitymistä puolueeksi. Marco de Wit ajoi Janitskinin presidenttiehdokkuutta vahvasti yhdistyksen nimissä. De Wit yhdessä muutamien muiden entisten Suomi Ensin -aktiivien kanssa perusti marraskuussa 2017 Suomen Kansa Ensin -yhdistyksen, joka on vuoden 2018 lopussa rekisteröitymässä viralliseksi puolueeksi.


title: Sotamaa

text: Sotamaa voi tarkoittaa:


title: Taivas on täynnä

text: Taivas on täynnä on Pate Mustajärven 10. studioalbumi. Se julkaistiin maaliskuussa 2015.


title: Taivas on täynnä

text: Albumi debytoi Suomen virallisen listan neljännellä sijalla.


title: The Blacklist: Redemption

text: The Blacklist: Redemption on yhdysvaltalainen rikosdraamasarja, jonka pääosia näyttelevät Famke Janssen ja Ryan Eggold. Se on "Blacklistin" sisarsarja. Yhdysvalloissa sarjan esittäminen aloitettiin NBC-kanavalla 23. helmikuuta 2017.


title: The Blacklist: Redemption

text: Maaliskuussa 2016 NBC aloitti kehittämään Blacklist-sarjalle sisarsarjaa. Janssenin ja Eggoldin lisäksi Gathegi ja Cypress tulevat sarjaan mukaan Blacklistin rooleillaan.. Heinäkuussa 2016 kerrottiin sarjan pilottijaksossa vierailleen Martinezin saaneen vakioroolin.


title: Narttu (vuoden 1984 elokuva)

text: Narttu () on vuonna 1984 ensi-iltansa saanut Christine Pascalin ohjaama ranskalainen jännityselokuva, jonka pääosia näyttelevät Isabelle Huppert ja Richard Berry.


title: Narttu (vuoden 1984 elokuva)

text: Alain Sarden tuottaman "Nartun" käsikirjoittajina olivat Christine Pascal, André Marc Delocque-Fourcaud, Pierre Fabre ja Laurent Heynemann. Elokuvan tuotantoyhtiöinä olivat France 3 Cinéma ja Sara Films. "Narttu" sai ensi-iltansa Ranskassa 5. syyskuuta 1984 ja oli AMLF:n teatterilevittämä. Elokuva keräsi Ranskassa teatterikierroksensa aikana 519 227 katsojaa. Elokuva julkaistiin Ranskassa DVD:lle 6. toukokuuta 2014.


title: Karl-Gustav Muromaa

text: Karl-Gustav Muromaa (30. huhtikuuta 1946 Kokkola – 12. huhtikuuta 1998 Helsinki) oli suomalainen prikaatikenraali, joka toimi muun muassa Uudenmaan prikaatin komentajana.


title: Karl-Gustav Muromaa

text: Muromaa syntyi turkisteknikko Lauri Muromaan ja Ingrid Kastrenin perheeseen. Hänen puolisonsa vuodesta 1969 oli Anna-Maija Tikkanen.


title: Karl-Gustav Muromaa

text: Muromaa tuli ylioppilaaksi Gamlakarleby Svenska samlyceumista 1965, Kadettikoulusta hän valmistui 1970 ja Sotakorkeakoulusta 1979. Muromaa toimi opetusupseerina ja komppanianpäällikkönä Uudenmaan prikaatissa 1970–1977, toimistopäällikkönä Vaasan sotilaspiirin esikunnassa vuodesta 1979, Pääesikunnan toimistoesiupseerina vuodesta 1983 ja puolustusministerin adjutanttina puolustusministeriössä vuodesta 1988. Hän oli puolustusministeriön toimistopäällikkö vuodesta 1990, ennen komentajakauttaan Uudenmaan prikaatissa 1992–1995. Vuosina 1990–1991 Muromaa toimi myös eduskunnan puolustusvaliokunnan sihteerinä. Helsingin sotilasläänin komentajaksi Muromaa nimitettiin 1996. Hän menehtyi sairauskohtaukseen 51-vuotiaana.


title: Karl-Gustav Muromaa

text: Muromaa ylennettiin vänrikiksi 1967, luutnantiksi 1970, yliluutnantiksi 1974, kapteeniksi 1977, majuriksi 1982, everstiluutnantiksi 1989, everstiksi 1991 ja prikaatikenraaliksi 1996.


title: Hulluuden highway (kappale)

text: Hulluuden highway on Haloo Helsinki! -yhtyeen 27. tammikuuta 2017 julkaisema single. Se julkaistiin myöhemmin yhtyeen samannimisellä albumilla. Se nousi suoraan latauslistan ensimmäiselle sijalle, jolla se oli kolme viikkoa. Radiosoittolistalla single nousi ensimmäisellä viikolla sijalle 41 ja kävi parhaimmillaan sijalla 3. Singlelistalla ”Hulluuden highway” oli julkaisuviikollaan toisena. Kappaleesta tehtiin myös musiikkivideo, jonka ohjasi ja kuvasi Herra Ylppö.


title: Hulluuden highway (kappale)

text: ”Hulluuden highway” oli vuoden 2017 soitetuin kotimainen kappale radiossa, televisiossa ja keikoilla. Sitä soitettiin yhteensä yli 12 300 kertaa.


title: Värinkesto

text: Värinkesto on tekstiilimateriaalien värjäyksen yhteydessä käytettävä käsite, joka luonnehtii materiaalin värin kykyä vastustaa haalistumista tai värin siirtymistä materiaalista altistettaessa materiaali erilaisille kemikaaleille, pesulle, mekaaniselle rasitukselle, valolle tai muille ulkoisille tekijöille. Termiä käytetään usein vaatteiden yhteydessä.  Ensimmäinen tunnettu käsitteen "värinkesto" käyttö on vuodelta 1951. Vaatteen värinkesto tulisi varmistaa ennen valkaisuaineen tai muiden puhdistusaineiden käyttöä.


title: Värinkesto

text: Valonkesto, pesunkesto ja hankauksenkesto ovat värinkeston tärkeimmät standardoidut sovellusalueet. Tekstiilin värin valonkesto on luokiteltu yhdestä kahdeksaan ja pesunkesto yhdestä viiteen, joissa Euroopassa yleisimmin käytetyissä mitta-asteikoissa suurempi numero ilmaisee parempaa kestävyyttä.


title: Inga Guttorm

text: Inga Guttorm on utsjokelainen luokanopettaja.


title: Inga Guttorm

text: Inga Guttorm on kääntänyt 1980-luvulla useita oppikirjoja saamenkielisen opetuksen tarpeisiin. Hänellä on myös omaa oppikirjatuotantoa. Inga Guttorm on yhdessä sisarensa kanssa toimittanut tunnetun saamelaisen kirjailijaisänsä Hans Aslak Guttormin tuotantoa.


title: Inga Guttorm

text: Lapin aluehallintovirasto nimesi yhdessä OAJ:n Lapin alueyhdistyksen kanssa Inga Guttormin vuoden lappilaiseksi opettajaksi vuonna 2012.


title: Rakas (kappale)

text: ”Rakas” on Haloo Helsinki! -yhtyeen kappale heidän maaliskuussa 2017 julkaistulta "Hulluuden highway" -albumilta. Kappale julkaistiin albumin ensimmäisenä singlenä 2. joulukuuta 2016 ja se päätti samalla yhtyeen hieman yli vuoden kestäneen tauon. Kappaleen on säveltänyt yhtyeen kitaristi Leo Hakanen ja sanoittanut solisti-basisti Elli Haloo.


title: Rakas (kappale)

text: Se nousi suoraan Suomen soitetuimmaksi radiokappaleeksi, jota se oli yhteensä viisi viikkoa. Latauslistalla se nousi julkaisuviikollaan toiseksi, mikä jäi parhaaksi sijoitukseksi latauslistalla. Kappaleesta on julkaistu myös Herra Ylpön ohjaama musiikkivideo.


title: Rakas (kappale)

text: Rakas sai hyvän vastaanoton. Radio Novan kuuntelijoiden äänestyksessä se äänestettiin Haloo Helsingin parhaaksi kappaleeksi. YleX:n arvostelija Ninni Suomalaisen mukaan kappale ajaton, riipivä ja koskettava balladi.


title: Pertti Nykänen (kenraali)

text: Pertti Edvard Nykänen (30. heinäkuuta 1937 Viipuri – 22. marraskuuta 2018 Turku) oli suomalainen kenraaliluutnantti, joka toimi muun muassa tiedustelupäällikkönä Pääesikunnassa sekä vakinaisesta palveluksesta erottuaan puolustusministeriön kansliapäällikkönä.


title: Pertti Nykänen (kenraali)

text: Nykänen syntyi kapteeni Edvard Nykäsen ja Meeri Auvisen perheeseen. Hänen puolisonsa vuodesta 1960 oli Leena Heikkala.


title: Pertti Nykänen (kenraali)

text: Nykänen tuli ylioppilaaksi Uudenkaupungin yhteislyseosta 1956, Kadettikoulusta hän valmistui 1959 ja Sotakorkeakoulusta 1975. Hän opiskeli sotilasalaa myös Englannissa ja Yhdysvalloissa ja suoritti ekonomin tutkinnon. Nykänen toimi lentoupseerina Satakunnan lennostossa 1957 ja 1959–1961, Ilmavoimien esikunnassa toimistoupseerina 1961–1966 ja toimistopäällikkönä 1980–1984 sekä Pääesikunnassa toimistoupseerina 1969–1973, toimistopäällikkönä 1980–1984, osastopäällikkönä 1984–1987 ja tiedustelupäällikkönä 1987–1990. Sotilasasiamies Lontoossa ja Haagissa Nykänen oli 1976–1980. Hän toimi puolustusministeriön osastopäällikkönä vuodesta 1990 ja kansliapäällikkönä vuodesta 1994, jolloin hän myös erosi vakinaisesta palveluksesta eli hoiti tehtävää siviilinä. Hänen toimikautensa olisi päättynyt 1.12.1999, mutta hänet nimitettiin toisen kerran kansliapäälliköksi vuoden 2000 loppuun saakka.


title: Pertti Nykänen (kenraali)

text: Nykänen ylennettiin vänrikiksi 1957, luutnantiksi 1960, yliluutnantiksi 1963, kapteeniksi 1965, majuriksi 1972, everstiluutnantiksi 1976, everstiksi 1983, kenraalimajuriksi 1990 ja kenraaliluutnantiksi 1994.


title: Pekka Aittakumpu

text: Pekka Aittakumpu (s. 1981) on oululainen pappi ja kirjailija.


title: Pekka Aittakumpu

text: Aittakummun toukokuussa 2017 julkaistu esikoisromaani "Home Sweet Home" on sen kustantajan (Arktinen Banaani) mukaan ensimmäinen suomalainen hometaloromaani. Romaani kertoo fiktiivisen tarinan kautta sisäilmaongelman laajuudesta ja inhimillisestä hinnasta suomalaisessa yhteiskunnassa.


title: Pekka Aittakumpu

text: Talotekniikka-lehden mukaan kerronnassa on hyvän tarinaniskijän tragikoominen, sisäilmaongelmista kärsiviä syvästi ymmärtävä ote. Arkkitehti-lehti arvioi, että romaanissa huumori ja kevyt ote toimivat hyvin yhteen vakavan aiheen kanssa. Sanomalehti Kalevan mukaan teos on tärkeä puheenvuoro ja tuo elämänmakuisesti esille monen ihmisen kokemukset.


title: Pekka Aittakumpu

text: Aittakumpu on aktiivinen yhteiskunnallinen keskustelija. Hänet valittiin keskustan listalta Oulun kaupunginvaltuustoon kevään 2017 kuntavaaleissa. Hän toimii myös Oulun kaupungin yksilöasiainjaoston puheenjohtajana ja hyvinvointilautakunnan jäsenenä sekä Pohjois-Pohjanmaan sairaanhoitopiirin valtuustossa.


title: Pekka Aittakumpu

text: Politiikassa Aittakumpu on edistänyt erityisesti lapsiin, nuoriin ja koulutukseen liittyviä kysymyksiä.


title: Pekka Aittakumpu

text: Aittakumpu oli Oulun seurakuntien yhteisen kirkkovaltuuston ja Kiimingin seurakunnan seurakuntaneuvoston jäsen vuosina 2015-2018. Hän oli keskeisesti vaikuttamassa siihen, että papeille jäi Oulun hiippakunnassa omantunnonvapaus valita, esirukoilisivatko he samaa sukupuolta olevien parien avioliiton puolesta. Hän on puolustanut Ajankohtaisen kakkosen Äidit töihin! -illassa lasten kotihoidontukea vetoamalla miehen ja naisen biologisiin eroavaisuuksiin.


title: Pekka Aittakumpu

text: Aittakumpu on koulutukseltaan filosofian ja teologian maisteri. Hän tutki käytännöllisen teologian pro gradu -tutkielmassaan sitä, miten lehdistössä käsiteltiin vanhoillislestadiolaisen herätysliikkeen piirissä ilmenneitä lasten seksuaalisia hyväksikäyttö -tapauksia.


title: Pekka Aittakumpu

text: Aittakumpu työskentelee evankelis-luterilaisen kirkon pastorina Haukiputaan seurakunnassa Oulussa. Hän toimi SRK:n julkaisemien Siionin kevät -lehden päätoimittajana ja Päivämies-lehden vs. päätoimittajana vuosina 2015-2018.


title: Pekka Aittakumpu

text: Hän on toiminut Lapsiperheiden Etujärjestön hallituksessa sekä yhdistyksen julkaiseman Lapsiperheet-lehden päätoimittajana 2014–2015.


title: Jan Saijets

text: Jan Henrik Saijets (s. 1971 Tukholma) on Saamelaiskäräjien jäsen. Hän on koulutukseltaan tekniikan tohtori.


title: Jan Saijets

text: Janne Saijets oli Saamelaiskäräjien jäsen ensimmäisen kerran nelivuotiskaudella 2008–2011. Hänet valittiin uudelleen kaudelle 2016–2019.


title: Sergei Kamenev

text: Sergei Sergejevitš Kamenev (16. huhtikuuta 1881 Kiova, Venäjän keisarikunta – 25. elokuuta 1936 Moskova, Neuvostoliitto) oli venäläinen ja neuvostoliittolainen sotilas, joka toimi puna-armeijan järjestyksessä toisena ylipäällikönä vuosina 1919–1924, Venäjän sisällissodan aikana.


title: Sergei Kamenev

text: Kamenevin isä oli keisarillisen armeijan sotilasinsinööri. Kamenev valmistui Kiovan kadettikoulusta 1898, Aleksanterin sotakoulusta 1900 ja Nikolain yleisesikunta-akatemiasta 1907, ja sai 1909 kapteenin arvon. Ensimmäisen maailmansodan aikana hän palveli Venäjän 1. armeijan esikunnassa ja sai 1914 ylennyksen everstiluutnantiksi ja 1915 everstiksi. Helmikuun vallankumouksen puhjetessa vuonna 1917 hän oli jalkaväkirykmentin komentajana Pultavassa ja ryhtyi myötäilemään vallankumouksellisten sotilaiden mielialoja. Kamenev nimitettiin syksyllä 1917 XV armeijakunnan esikuntapäälliköksi, mistä hän siirtyi lokakuun vallankumouksen jälkeen 3. armeijan esikuntapäälliköksi. Hän liittyi huhtikuussa 1918 vapaaehtoisena puna-armeijaan, jossa hän komensi aluksi Nevelin piirin läntisiä rajajoukkoja ja kesäkuusta 1918 alkaen jalkaväkidivisioonaa Vitebskissä. Elokuussa 1918 hänestä tuli joksikin aikaa läntisten rajajoukkojen komentaja.


title: Sergei Kamenev

text: Syyskuussa 1918 Kamenev nimitettiin sisällissodan itärintaman komentajaksi ylipäälliköksi siirtyneen Ioakim Vatsetisin tilalle, jolloin hän sai vastuun operaatioista Tšekkoslovakian legioonaa ja sittemmin amiraali Aleksandr Koltšakin valkoista armeijaa vastaan. Kamenev johti syksyllä 1918 puna-armeijan menestyksekästä etenemistä Volgalta Uralille ja valtasi 31. joulukuuta valkoisten entisen pääkaupungin Ufan. Koltšak valtasi menettämänsä alueet tilapäisesti takaisin vastahyökkäyksellään keväällä 1919, mutta Kamenev onnistui pysäyttämään hänen etenemisensä ja pakotti valkoiset perääntymään toistamiseen Uralin taakse. Kamenev erotettiin toukokuussa 1919 lyhytaikaisesti itärintaman komentajan tehtävistä ylipäällikkö Vatsetisin ja tätä tukeneen sotakomissaari Lev Trotskin toiveesta sotilasjohdon keskinäisten erimielisyyksien vuoksi, mutta Vladimir Lenin järjesti pian hänet takaisin aiempaan asemaansa. Kun Vatsetis vaati keskeyttämään menestyksekkään etenemisen itärintamalla, hänet erotettiin ylipäällikkyydestä ja Kamenev nimitettiin 3. heinäkuuta 1919 hänen tilalleen. Ylipäällikkönä Kamenev oli bolševikkipuolueen bolitbyroon ja vallankumouksellisen sotaneuvoston päätösten alainen, ja hänellä oli ajoittain erimielisyyksiä Trotskin kanssa. Kamenevin alkusyksystä 1919 etelärintamalle suunnittelema suurhyökkäys epäonnistui. Kun valkoisten offensiivit kaikilla rintamilla saatiin torjuttua, Kamenev saattoi lopulta johtaa bolševikit voittoon sisällissodassa, joka tosin jatkui valtakunnan itäosissa vielä useamman vuoden. Hänen ylipäällikkyyskaudelleen osui myös vuonna 1920 käyty Puolan–Neuvosto-Venäjän sota. Kamenev suunnitteli Puolaa vastaan suunnatun hyökkäyksen, jonka puolalaiset kuitenkin onnistuivat lyömään takaisin puna-armeijan komentajien tekemien taktisten virheiden vuoksi.


title: Sergei Kamenev

text: Kamenev siirrettiin huhtikuussa 1924 ylipäälliköstä puna-armeijan tarkastajaksi, mutta toimi vielä maaliskuusta marraskuuhun 1925 puna-armeijan esikuntapäällikkönä. Hän oli vuodesta 1924 vallankumouksellisen sotaneuvoston jäsen ja vuosina 1927–1934 sen varapuheenjohtaja sekä sota- ja laivastoasiain apulaiskansankomissaari. Lisäksi hän toimi 1920-luvun lopulla Frunzen sotilasakatemian taktiikan osaston johtajana. Hän liittyi kommunistiseen puolueeseen vuonna 1930. Kamenev siirrettiin heinäkuussa 1934 vähäisempään tehtävään ilmapuolustuksen johtoon ja hänet ylennettiin 1935 ensimmäisen luokan komentajaksi. Hän kirjoitti muistelmansa Venäjän sisällissodasta. Kuoltuaan vuonna 1936 hänet haudattiin Kremlin muuriin, mutta hieman myöhemmin hänet julistettiin postuumisti kansanviholliseksi. Hänet rehabilitoitiin Stalinin kuoleman jälkeen.


title: Nena (yhtye)

text: Nena oli länsisaksalainen Neue Deutsche Welle -yhtye, joka toimi vuosina 1982–1987 ja joka tunnetaan parhaiten vuoden 1983 hitistään ”99 Luftballons”. Kyseinen kappale oli Britannian singlelistan kärjessä neljän viikon ajan. Se oli myös Suomen virallisen listan sijalla 5.


title: Nena (yhtye)

text: Yhtye perustettiin vuonna 1982, kun laulaja Gabriele Kerner (Nena) saapui Länsi-Berliiniin senaikaisen poikaystävänsä Rolf Brendelin kanssa. Siellä he kokosivat yhteen yhtyeen muut jäsenet, jotka ottivat nimekseen päälaulajansa lempinimen "Nena", joka on muunnos espanjankielisestä tyttöä tarkoittavasta sanasta. Kerner oli saanut lempinimen pienenä lapsena perheen ollessa lomalla Espanjassa.


title: Nena (yhtye)

text: Yhtye kirjoitti kaikki kappaleensa itse, työskennellen yleensä pareissa. Heistä tuli sensaatio Saksassa yhdessä yössä, kun he esittivät esikoissinglensä ”Nur geträumt” Saksan televisiossa elokuussa 1982. Single sijoittui Saksan singlelistan sijalle 2. ja pysyi asemassaan kuusi viikkoa. Kappale sijoittui korkeille sijoituksille myös Alankomaiden, Belgian, Itävallan ja Sveitsin musiikkilistoilla. Vuoden 1983 alussa single ”99 Luftballons” julkaistiin, joka oli Saksan singlelistan 2. sijalla seitsemän viikkoa kunnes se saavutti kärkisijan.


title: Nena (yhtye)

text: Yhtyeen ehtiessä julkaista jo toisen albuminsa "? (Fragezeichen)" tammikuussa 1984, ”99 Luftballons” alkoi nousta Yhdysvaltain musiikkilistalla, jossa se sijoittui 2. sijalle ja jolloin singlestä tuli yksi menestyneimmistä ei-englanninkielisistä kappaleista Yhdysvaltain "Billboard"-musiikkilistan historiassa. Kappaleen englanninkielisen version ”99 Red Balloons” sijoittuessa Britannian singlelistan 1. sijalle, yhtyeestä tuli kansainvälisesti kuuluisa ja esiintyi niin konserteissa kuin televisiossa Skandinaviassa, Britanniassa, Espanjassa ja Ranskassa sekä Japanissa viikon kestäneen kiertueen kautta. Kansainvälisesti julkaistu albumi "99 Luftballons", joka käsitti yhdistelmän yhtyeen englanninkielisistä ja saksankielisistä kappaleista kahdelta aikaisemmalta albumilta, menestyi myös kunnollisesti, sijoittuen Britannian albumilistan sijalle 31. vuoden 1984 kesällä.


title: Reaktiiviväri

text: Reaktiivivärissä värillisyyden aikaansaava atomiryhmä, kromofori, sisältää substituentin, joka reagoi värjättävän materiaalin kanssa. Reaktiivisilla väriaineilla on värjäysprosessissa tapahtuvasta sidosten muodostumisesta johtuen hyvät valonkesto-ominaisuudet. Reaktiivivärejä käytetään yleisimmin värjättäessä selluloosapohjaisia materiaaleja kuten puuvillaa tai pellavaa, mutta myös villa on värjättävissä reaktiiviväriaineilla. Reaktiovärit sitoutuvat selluloosaan emäksen vaikutuksesta. Reaktiivivärjäys on selluloosapohjaisten kuitujen tärkein värjäysmenetelmä. Reaktiivivärejä voidaan käyttää myös villalle ja nylonille; nylonin tapauksessa edellytetään miedosti happamia värjäysolosuhteita. Reaktiivivärien käyttöaste on verrattain alhainen muihin väriainetyyppeihin verrattuna, koska niiden toiminnallinen ryhmä muodostaa sidoksia veden kanssa aiheuttaen hydrolyysin.


title: Snapdragon 800 -sarja

text: Snapdragon 800 -sarja on Qualcommin Snapdragon-sarjan järjestelmämikropiireistä kallein ja tehokkain sarja. Snapdragon 800 -sarjan järjestelmäpiirit ovat suurimmaksi osaksi 64-bittisiä.


title: Snapdragon 800 -sarja

text: Snapdragon 810:n seuraajan huhuttiin olevan viivaleveydeltään 16 nanometrin Snapdragon 815. Sen oletettiin käyttävän Cortex A72 -ytimiä. Snapdragon 815:a ei kuitenkaan koskaan julkaistu.


title: Snapdragon 800 -sarja

text:
Snapdragon 821:n viivaleveys on 14 nanometriä.
Qualcomm julkaisi Snapdragon 835:n tarkat tiedot CES-messuilla vuoden 2017 tammikuussa. Sen viivaleveys on 10 nanometriä.


title: Takatulisuoja

text: Takatulisuoja (eli liekinestin tai takatulenestin) on kaasuhitsauslaitteiden kaasupullojen varoventtiililaite, joka estää takatulen, eli liekin pääsyn takasuuntaan: säiliöön / kaasupulloon. Se liitetään polttimen kahvaan, missä se estää kaasuseosten muodostumisen sulkemalla hapen takaisinvirtauksen polttokaasuletkuun tai päinvastoin. Takatulisuojaa tarvitaan laitteiden rikkoutumisen tai käyttövirheiden varalta.


title: Takatulisuoja

text: Takatulisuojia on kuivaa ja märkää tyyppiä. Märässä tyypissä kaasu virtaa kuplina palamattoman nesteen, yleensä veden läpi. Se on hyvin tehokas, mutta isokokoinen ja toimii vain tietyssä asennossa. Siksi sitä käytetään kiinteissä järjestelmissä. Kuivissa tyypeissä käytetään erilaisia menetelmiä tai niiden yhdistelmiä: liekki voidaan estää jäähdyttämällä osaa keraamisella tai verkosta tehdyllä rakenteella, lämpötilan ohjaama venttiili voi sulkea virtauksen tai virtauspaine voi sulkea varoventtiilin.


title: Billys

text: Billys on ruotsalainen valmisruokia valmistava konserni. Billys Pizza ei toimi Suomessa toimipisteellisenä, muuten kuin jakeluautoina.


title: Faktantarkistus

text: Faktantarkistus on journalistinen lähestymistapa, jossa analysoidaan yhden tai useamman henkilön lausuntoja perustuen todistettavissa oleviin, rationaalisiin ja objektiivisiin tosiasioihin. Ohessa voidaan tutkia myös sanallisia tai kirjallisia lausuntoja tosiasioihin rinnastamalla. Faktantarkistukseen voidaan ottaa mukaan myös poliittisten prosessien tieteellisiä analyysejä. Faktantarkistus on puolueeton menetelmä.


title: Faktantarkistus

text: Termiä käytetään tutkimalla paitsi journalismia, myös esimerkiksi viranomaisiatai yhteiskunnallisia ryhmiä tai puolueita medioissa, vaikka tutkimusten todistettavuus ei ole välttämättä taattu.


title: Faktantarkistus

text: Toimittaja ja tietokirjailija Johanna Vehkoon mukaan politiikan faktantarkistus syntyi Yhdysvalloissa, kun havaittiin että journalismin tehtävä ei ole vain toistella poliitikkojen sanomisia, vaan myös tarkastella niiden sisältöä tosiasioiden kannalta. Ensimmäinen faktantarkistukseen erikoistunut verkkosivusto FactCheck.org aloitti toimintansa vuonna 2003.


title: Faktantarkistus

text: Yhdysvalloissa ensimmäiset poliittisten väitteiden totuudellisuutta arvioivat organisaatiot syntyivät 2000-luvun alussa. Ne alkoivat tukea myöhemmin poliittiseen raportointiin liitettyä toimintaa lähes kaikilla Yhdysvaltain uutiskanavilla. Viimeisten kymmenen vuoden aikana on riippumattomia faktantarkistajia syntynyt yli 50 maassa, ja niiden toiminta ulottuu jokaiselle mantereelle. Näistä ryhmistä on aktiivisia 113 (2016). Niistä yli 90 prosenttia on perustettu vuoden 2010 jälkeen, ja viimeisen kahden vuoden aikana käynnistyi noin 50.


title: Faktantarkistus

text: Euroopassa ensimmäinen säännöllinen poliittisen faktantarkistuksen lähde on Britanniassa vuonna 2005 käynnistynyt The FactCheck blog, jonka tarkistus kattoi parlamenttivaaleja. Vastaavia syntyi vuonna 2008 Ranskassa ja Hollannissa. Vuonna 2016 arvioitiin, että eri puolilla Eurooppaa oli syntynyt yhteensä yli 50 faktantarkistukseen erikoistunutta toimijaa, vaikka noin kolmannes niistä on joko sulkenut ovensa tai toimii satunnaisesti.


title: Faktantarkistus

text: Faktantarkistus voidaan tehdä joko ennen ("ante hoc") kuin teksti on julkaistu tai levitetty tai sen jälkeen ("post hoc").


title: Faktantarkistus

text: Ennen levittämistä tapahtuva faktantarkistus pyrkii poistamaan virheitä ja mahdollistamaan tekstin levittämisen jatkamista, tai hylkäämistä, jos tekstin faktoja ei pystytä vahvistamaan.


title: Faktantarkistus

text: "Post hoc" -tarkistuksen yhteydessä julkaistaan usein kirjallinen raportti epätarkkuuksista, tai joskus tarkistavan organisaation visuaalinen mittari (esimerkiksi "Washington Postin" faktantarkistaja "Pinocchio" tai "truth-o-meter"-arvosanat "PolitiFactissa"). Useat järjestöt, esimerkiksi FactCheck, PolitiFact, ja NewsTrustin Truth Squad keskittyvät "post hoc" -faktantarkistukseen.


title: Faktantarkistus

text: Journalismissa ensimmäinen faktantarkistaja on kirjoittaja itse. Kirjassaan "Varmistusjournalismin työkäytännöt" Heikki Kuutti toteaa, että itsestäänselvästä tarkistusvaatimuksestaan huolimatta toimitukset eivät ole kiinnittäneet riittävästi huomiota kertomiensa tietojen paikkansapitävyyteen. Jos tietojen tarkkuus ja varmistaminen ylipäätään olisivat saaneet ansaitsemansa aseman, toimittajat suhtautuisivat nykyistä kriittisemmin käyttämiinsä lähteisiin, myös muualla julkaistuja tietoja tarkistettaisiin pelkän siteeraamisen sijasta ja oikaistavia virheitä julkaistaisiin nykyistä vähemmän.


title: Faktantarkistus

text: Journalistien tulisi kiinnittää faktapohjalta esitettyjen väitteiden tarkistamisessa huomiota seuraaviin seikkoihin: Suurissa sanomalehdissä on faktantarkistusosastot. Esimerkiksi (vuonna 2010) "The New Yorkerilla" oli 16 faktantarkistajaa, kun taas "The New York Times"in "Magazine"lla oli edellistä vähemmän faktantarkistajia henkilökunnassaan, mutta se toimi yhteistyössä useiden freelancereiden kanssa. "Der Spiegel" aloitti faktantarkistuksen 1940-luvun lopulla. Lehden faktantarkistus vakiintui 1950-luvulla, kun lehden johto huomasi, että on tärkeää välttää virheitä ja että pitää olla mahdollista julkaista asioita, jotka tarkistetaan kahdesti, ja että tarkistaja ei ole vain kirjoittaja. Lehden julkaisemia faktoja tarkistaa 70 henkilöä, mutta joitakin henkilöitä toimii lehden tietokannan hallinnassa ja indeksoinnissa, joten faktantarkistajia on yhteensä noin 100, joista 80 on päätoimisia.


title: Faktantarkistus

text: Toimittaja ja tietokirjailija Tuomas Murajan mukaan suomalaisissa mediataloissa ei ole erillisiä faktantarkistajia.


title: Faktantarkistus

text: Faktantarkistusororganisaatiot eivät ehkä pääse yhteisymmärrykseen tietojen oikeellisuudesta. Tutkimus tukee käsitystä siitä, että on tarpeellista kuulla enemmän kuin yhtä faktantarkastuksen lähdettä, jos halutaan saada aikaan yksimielisyys tarkistettavista lausunnoista.


title: Faktantarkistus

text: Suomalaisen Faktabaarin menetelmä on seuraava. Saatuaan vinkin tarkistettavasta faktasta vihjelomakkeesta tai sosiaalisen median kautta Faktabaarin toimitus ottaa yhteyttä dokumentointiammattilaiseen, jolta se saa linkit asiaa koskeviin lakeihin, säädöksiin tai muihin vastaaviin. Tavoitteena on saada kaksi toisistaan riippumatonta lähdettä. Tämän jälkeen toimitus ottaa yhteyttä yhteen tai useampaan asiantuntijaan verkostossaan ja pyytää tutkimaan väitteen paikkansapitävyyttä. Saatu vastaus muokataan helposti luettavaan muotoon ja muokattu teksti lähetetään asiantuntijalle uudelleen arvioitavaksi. Kun muokattu teksti on hyväksytty, lisätään vielä saadut linkit ja tarkistettu fakta julkaistaan Faktabaarin sivustolla. Faktabaari on sitoutunut kansainvälisen verkostonsa kanssa hyvään faktantarkistustapaan.


title: Faktantarkistus

text: Tutkimukset jälkeenpäin tehtävästä faktantarkistuksesta ovat selvittäneet, että ne johtavat usein sekä puhujien (se saa aikaan varovaisempia julistuksia), että kuulijoiden tai lukijoiden (se saa heidät vaativammaksi sisällön tietojen oikeellisuudesta) käyttäytymisen muutoksiin. Havaintojen mukaan yleisöllä on taipumus olla täysin horjumaton sellaisia virheiden korjauksia kohtaan, jotka koskevat kaikkein eniten erimielisyyttä aiheuttavia aiheita, tai vakuuttua huomattavasti enemmän kielteisestä tiedottamisesta (esimerkiksi vaalimainoksista, joissa on henkilökohtaisia hyökkäyksiä). Mielipiteen muutoksia havaitaan myös, kun hairahtunut henkilö oli alun perinkin joku melko samanhenkinen.


title: Faktantarkistus

text: Vuonna 2014 kokeellisessa tutkimuksessa todettiin, että faktantarkistus saattaa auttaa parantamaan poliittista keskustelua lisäämällä maineeseen liittyviä kustannuksia tai riskejä levittää väärää tietoa poliittisille eliiteille. Tutkijat lähettivät ”sarjan kirjeitä vaaleihin liittyvistä maineenhallinnan turvallisuudesta ja riskeistä, jos ehdokkaat jäisivät kiinni kyseenalaisista lausunnoista. Lainsäätäjät, joille kirjeet lähetettiin, olivat huomattavasti vähemmän alttiita antamaan kielteisiä arvioita faktantarkistuksesta tai saattamaan tarkkuuttaan julkisesti kyseenalaisiksi. Tämä viittaa siihen, että faktantarkistus voi vähentää epätarkkuutta, jos se aiheuttaa merkittävää uhkaa.”


title: Faktantarkistus

text: Vuonna 2016 tehdyssä tutkimuksessa saatiin selville hyvin vähän todisteita ”takaiskuvaikutuksesta”, jonka mukaan väärän informaation korjaaminen saattaa aiheuttaa puolueellisten henkilöiden takertumista yhä vahvemmin näkemyksiinsä. Tutkimuksen mukaan ”Yleisesti ottaen kansalaiset ottavat onkeensa faktuaalisesta informaatiosta, jopa silloin kun sellainen informaatio haastaa heidän puolueellisia ja ideologisia sitoumuksiaan.”


title: Faktantarkistus

text: Eräs kokeellinen tutkimus osoitti, että vaalikeskustelujen aikaan tehty faktantarkistus vaikutti katsojien arvioon ehdokkaiden keskustelukyvyn tehokkuudesta ja ”lisäsi halukkuutta äänestää ehdokasta, jos faktantarkistus osoittaa että ehdokas on rehellinen”.


title: Faktantarkistus

text: Poliittista faktantarkistusta kritisoidaan usein siitä, että se on mielipidejournalismia.


title: Faktantarkistus

text:
Syyskuussa 2016 Yhdysvalloissa tehdyn kyselytutkimuksen mukaan vain 29 prosenttia kaikista todennäköisistä yhdysvaltalaisista äänestäjistä luottavat medioiden tekemiin ehdokkaiden kommenttien faktantarkistuksiin. Sen sijaan 62 prosenttia uskoi, että uutisorganisaatiot vääristävät faktoja auttaakseen tukemiaan ehdokkaita.
Suomessa toimiva faktantarkistuspalvelu Faktabaari syntyi talvella 2014. Sen esikuvia ovat amerikkalaiset Factcheck.org ja Politifact.com. Perustajat olivat sitä mieltä, että Suomeen piti saada vastaavanlainen palvelu vahtimaan poliitikkojen ja muiden poliittisten toimijoiden puheiden totuudenmukaisuutta sekä puuttumaan mediassa esitettyihin puolitotuuksiin, myytteihin ja urbaanilegendoihin. Faktabaari on poliittisesti sitoutumaton ja kaikille avoin kansalaispalvelu, joka ei toimi minkään poliittisen puolueen puolesta tai puoluetta vastaan.


title: Faktantarkistus

text: Faktabaarin toteutuksen taustalla on Avoin yhteiskunta ry. Yhdistyksen tarkoituksena on edistää avoimuutta keskeisenä yhteiskunnallisena perusarvona, tuoda yhteiskunnallinen päätöksenteko lähelle kansalaista sekä antaa kansalaisille entistä parempia mahdollisuuksia osallistua päätöksentekoon.


title: Faktantarkistus

text: Faktabaari sitoutuu julkistamaan kaikki rahoituslähteensä avoimesti verkkosivuillaan. Faktabaari ei voi hyväksyä sen toimituksellisia valintoja tai avoimuusperiaatteita rajoittavaa rahoitusta. Se on saanut taloudellista tukea muun muassa ulkoministeriön alaiselta Eurooppatiedotukselta, Tiedonjulkistamisen neuvottelukunnalta, HS-säätiöltä, Tieteen tiedotus ry:ltä ja Tiina ja Antti Herlinin säätiöltä sekä liikenne- ja viestintäministeriöltä.


title: Faktantarkistus

text: Wikitribune on uutissivusto, jossa ammattitoimittajat tutkivat ja raportoivat uutisia vapaaehtoisten kanssa, jotka kuratoivat artikkeleita oikolukemalla, tarkistamalla faktoja, ehdottamalla muutoksia ja lisäämällä lähdeviittauksia. Sivuston julkisti huhtikuussa 2017 Wikipedian perustaja Jimmy Wales. Wikitribune ei ole sidoksissa Wikipediaan tai sen tukiorganisaation Wikimedia Foundationiin.


title: Rikkiväri

text: Rikkiväriaineet ovat määrällisesti yleisimmin puuvillan värjäämiseen valmistettuja väriaineita. Rikkivärien eduiksi luetaan edullinen hinta, hyvä pesunkesto ja helppokäyttöisyys. Rikkivärit ovat pääasiassa mustia, ruskeita, tai tummansinisiä.


title: Rikkiväri

text: Rikkiväriaineiden kantamuotona tunnetaan "Cachou de Laval", joka on valmistettu kuumentamalla sahanpurua rikkivalmisteiden kanssa. Myöhemmin, niin kutsutut vidal-mustat valmistettiin hyödyntäen eri aniliinijohdannaisten ja rikin reaktioita. Nämä kokeet osoittivat, että syvästi värillisiä materiaaleja voidaan tuottaa helposti yhdistämällä aromaattisia yhdisteitä ja rikin lähteitä.


title: Rikkiväri

text:
Luokan tärkein yhdiste on rikkimusta 1. Sen valmistaminen perustuu 2,4-dinitrofenolin ja natriumsulfidin reaktioon kuumassa vedessä. Kuten monien rikkiväriaineiden kohdalla, kemiallisen reaktion yksityiskohdat tunnetaan huonosti. Vallitsevan käsityksen mukaan rikki pelkistää aniliinijohdannaisten nitroryhmiä joiden ajatellaan muodostavan indofenolia sisältäviä välituotteita, jotka edelleen ristiinlinkittyvät rikkireaktion kanssa. Lopputuloksena on liukenematon, korkean molekyylipainon omaava malli. Rikkimusta 1 on puutteellisesti tunnettu. Sen rakenne on todennäköisesti heterogeeninen. Sen on arveltu olevan polymeeri, joka koostuu tiantreeni- ja fenotiatsiinirakenteista. Niin sanotut rikkikakkuvärit valmistetaan 1,4-diaminobentseenin ja diaminotolueenin johdannaisista. Näiden väriaineiden arvellaan koostuvan polymeereista, jotka sisältävät bentsotiatsoliryhmän. Rikkikakkuväreistä esimerkkejä ovat rikkioranssi 1, rikkiruskea 21 ja rikkivihreä 12.
Rikkivärit ovat veteen liukenemattomia. Pelkistimen vaikuttaessa emäksisissä olosuhteissa, noin 80 °C lämpötilassa väriainehiukkaset hajoavat, jolloin väristä tulee vesiliukoinen ja kankaaseen imeytyminen mahdollistuu. Sopivia pelkistimiä ovat esimerkiksi natriumsulfidi ja natriumvetysulfidi. Suola edesauttaa imeytymistä. Kun kangas on poistettu väriliuoksesta, sen annetaan olla ilmassa jolloin väriaine on kiinnittyy hapettumalla. Kiinnittynyt väriaine ei liukene veteen. Hapettuminen voidaan tehdä ilman lisäksi myös vetyperoksidilla tai natriumbromaatilla miedosti happamassa liuoksessa.


title: Rikkiväri

text: Alhainen vesiliukoisuus on perusta värjätyn kankaan hyvälle pesunkestolle. Rikkiväriaineilla on muutenkin erittäin hyvä värinkesto, klooripohjaisia valkaisuaineita lukuun ottamatta. Koska väriaine on veteen liukenematon, se ei irtoa vesipesun yhteydessä, eikä tahraa vaatteita. Väriaineella voi kuitenkin olla huono hankauksenkesto. Rikkiväriaineita voidaan valkaista hypokloriitilla.


title: Rikkiväri

text: Väriainekylvyn jäteveden huomattavan saastuttavan luonteen takia rikkiväriaineet poistuvat asteittain käytöstä länsimaissa, joskin käyttö Kiinassa on laajamittaista. Värjäystekniikoiden viimeaikaiset edistysaskeleet ovat mahdollistaneet myrkyllisten rikin pelkistysaineiden korvaamisen. Perusliuoksessa on siirrytty käyttämään glukoosia ja saatavilla on sekä vähärikkisiä että rikittömiä tuotteita. Alan suunta sähkökemiallisten prosessien hyödyntämisessä väriainemäärien vähentämiseen on lupaava.


title: Gilbert Brulé

text: Gilbert Jean Marco Brulé (s. 1. tammikuuta 1987 Edmonton, Alberta, Kanada) on kanadalainen jääkiekkoilija ja olympiamitalisti, joka pelaa KHL:n kiinalaisjoukkue Kunlun Red Starissa. Hän on pelipaikaltaan keskushyökkääjä, mutta osaa pelata myös laidassa. Brulé oli nuorena ikäluokkansa lupaavimpia pelaajia, sillä Columbus Blue Jackets varasi hänet koko kuudentena pelaajana vuonna 2006. Brulén ura ei kuitenkaan koskaan lähtenyt odotuksien edellyttämään lentoon, johon vaikutti osaksi lukuisat loukkaantumiset. Brulé teki kuitenkin uran NHL:ssä pelaten pääasiassa alemmissa ketjuissa. Hän pelasi liigassa yhteensä 299 runkosarjaottelua tehopistein 43+52=95 ja 12 playoff-ottelua tehopistein 2+1=3 sekä keräten yhteensä 156 jäähyminuuttia. Brulé lopetti uransa kertaalleen tammikuussa 2014, mutta hän palasi kaukaloihin samana vuonna ja on pelannut neljä viimeisintä kautta KHL:ssä.


title: Gilbert Brulé

text: Elite Prospects -sivuston Erik K. Pirin mukaan hän on energinen ja röyhkeästi pelaava hyökkääjä, joka on hyvä luistelemaan ja tykkää pelata fyysisesti. Brulélla on kuitenkin myös paljon hyvän pelintekijän ominaisuuksia ja hän tekee kohtalaisen hyvin pisteitä. Brulé ei ole fyysiseen pelityyliinsä nähden kuitenkaan kovin isokokoinen pelaaja ja hän on altistunut tämän vuoksi myös loukkaantumisille. Bruléa verrattiin juniorina pelityyliltään muun muassa Michael Pecaan. Hän laukoo oikealta.


title: Gilbert Brulé

text: Edmontonissa syntynyt Brulé aloitti jääkiekkoilun omien sanojensa mukaan 4-vuotiaana Brittiläisen Kolumbian Vancouverissa. Vancouver Giants varasi hänet koko WHL:n varaustilaisuuden ensimmäisenä pelaajana kesällä 2002. Brulé pelasi kauden 2002–2003 vielä suurimmaksi osaksi BCHL-junioriliigan Quesnel Millionairesissa, jonka toiseksi paras pistemies hän oli tehoilla 32+25=57. Brulé valittiin kauden päätteeksi liigan Interior-divisioonan parhaaksi tulokaaksi. WHL:n tulokaskaudellaan 2003–2004 hän oli Giantsin toiseksi paras pistemies Adam Courchainen jälkeen tehoilla 25+35=60. Brulé palkittiin kauden päätteeksi liigan parhaana tulokkaana Jim Piggott Trophylla. Hänestä tuli näin ollen Giantsin kolmivuotisen seurahistorian ensimmäinen WHL-palkinnon voittanut pelaaja. Brulé valittiin myös koko katto-organisaation, CHL:n tulokkaiden tähdistökentälliseen.


title: Gilbert Brulé

text: Kaudella 2004–2005 Brulé oli Vancouver Giantsin paras pistemies ja maalintekijä tehoilla 39+48=87. Hän teki joukkueen seurahistorian uuden piste-ennätyksen, jonka kuitenkin rikkoi Casey Pierro-Zabotel kaudella 2008–2009. Tuolloin Brulén ennätyksen ohitti myös Evander Kane. Brulé jakoi koko WHL:n pistepörssin kolmannen sijan Brandon Wheat Kingsin Tim Konsoradan kanssa. Maalipörssissä hän sijoittui viidenneksi. Brulé palkittiin pelaamisen ohella suoritettujen high school -opintojensa myötä CHL Scholastic Player of the Year -palkinnolla ja hänet valittiin liigan läntisen konferenssin ensimmäiseen tähdistökentälliseen sekä koko CHL:n toiseen tähdistökentälliseen. Brulé pelasi kauden aikana myös CHL Top Prospects Gamessa, jossa hän onnistui tekemään kypärätempun. Brulé valittiin tähdistöottelun päätteeksi Team Cherryn ottelun parhaaksi pelaajaksi.


title: Gilbert Brulé

text: Bruléa pidettiin juniorina erittäin lupaavana pelaaja, sillä ennen kautta 2004–2005 International Scouting Services (ISS) listasi hänet rankingissaan toiseksi edellään vain Sidney Crosby. Kauden päätyttyä ISS listasi Brulén neljänneksi. Columbus Blue Jackets varasi hänet lopulta varaustilaisuuden kuudentena pelaajana. Brulésta tuli Vancouver Giantsin seurahistorian pienimmällä numerolla pelaaja, kunnes Evander Kane varattiin joukkueesa neljäntenä pelaajana vuonna .


title: Gilbert Brulé

text: Brulé oli harjoituskaudella 2005–2006 Columbus Blue Jacketsin paras pistemies Nikolai Žerdevin kanssa tehoilla 2+3=5. Lokakuussa 2005 hän solmi seuran kanssa kolmivuotisen tulokassopimuksen. Brulé teki NHL-debyyttinsä runkosarjan avauskierroksella 5. lokakuuta 2005 vieraissa Washington Capitalsia vastaan. Hän sai ottelussa jääaikaa 12.42 minuuttia ja keräsi syöttöpisteen Dan Fritschen tekemään avausmaaliin. Seuraavassa ottelussa Brulé kuitenkin sai vakavan vamman rintakehäänsä jouduttuaan Calgary Flamesin Roman Hamrlíkin taklaamaksi. Hän oli sivussa 18 ottelua, kunnes paluuottelussaan 20. marraskuuta 2005 Brulé teki NHL-uransa avausmaalin vieraissa Phoenix Coyotesin David LeNeveun taakse. Jo saman kuun lopulla hän kuitenkin loukkaantui uudestaan murrettuaan jalkansa ottelussa Minnesota Wildia vastaan. Brulé ehti pelata Blue Jacketsissa kaikkiaan seitsemän runkosarjaottelua tehopistein 2+2=4.


title: Gilbert Brulé

text: Brulén kuntouduttua tammikuussa 2006 Blue Jackets lähetti hänet takaisin Vancouver Giantsin WHL-joukkueeseen. Koska Brulé oli pelannut alle kymmenen NHL-ottelua, Blue Jackets ei menettänyt siirrossa kokonaista tulokassopimusvuotta. Brulé teki WHL:n runkosarjassa 27 ottelussa 38 tehopistettä. Hänet valittiin liigan helmikuun 2006 kuukauden pelaajaksi sekä kuukauden aikana kerran viikon pelaajaksi. Kolmen ensimmäisen playoff-ottelun jälkeen Brulé valittiin sekä WHL:n että koko CHL:n viikon pelaajaksi. Seuraavan kerran hän sai samat tunnustukset kahden ensimmäisen finaaliottelun jälkeen tehtyään niissä Moose Jaw Warriorsia vastaan tehot 5+4=9. Brulé voitti lopulta koko WHL:n pudotuspelien piste- ja maalipörssin tehoilla 16+14=30 sekä jakoi tehotilaston voiton joukkuetovereidensa Paul Albersin ja Cody Fransonin kanssa lukemalla +14. Hän johdatti Giantsin kauden päätteeksi heidän seurahistoriansa ensimmäiseen WHL:n mestaruuteen, Ed Chynoweth Cupiin. Brulé palkittiin pudotuspelien arvokkaimpana pelaajana. Hänet valittiin myös liigan itäisen konferenssin toiseen tähdistökentälliseen.


title: Gilbert Brulé

text: Vancouver Giants eteni WHL-mestaruutensa myötä Memorial Cupiin, jonka piste-, maali- ja syöttöpörssin Brulé voitti tehoilla 6+6=12. Hänet palkittiin pistepörssivoitostaan Ed Chynoweth Trophylla ja valittiin turnauksen tähdistökentälliseen.


title: Gilbert Brulé

text: Noin neljä ja puoli vuotta Brulén juniorivuosien jälkeen Vancouver Giants järjesti hänelle seremonian 28. tammikuuta 2011 pelatussa ottelussa Kamloops Blazersia vastaan. Brulésta tuli seuran neljäs alumnipelaaja, joka nimetään Giantsin kotiareena Pacific Coliseumin "Ring of Honouriin". Hän sai näin ollen hallia kiertävään "kehään" oman kyltin, jossa on Brulén kuva ja Giantsissa käyttämä pelinumero 17. Kauden 2010–2011 päätteeksi seuran fanit äänestivät Giantsin kymmenvuotisen historian kymmenen kaikkien aikojen parasta pelaajaa. Brulé sijoittui äänestyksessä toiseksi edellään vain Milan Lucic.


title: Gilbert Brulé

text: Kausi 2006–2007 oli Brulélle varsinainen tulokaskausi NHL:ssä. Hän jäi Columbus Blue Jacketsissa kuitenkin vähemmälle peliajalle alkukaudella, mutta Brulén peliaika ja motivaatio kuitenkin nousivat, kun Gerard Gallantin joukkueen päävalmentajana marraskuussa 2006 korvasi Ken Hitchcock. Hänen roolinsa oli kuitenkin pääasiassa nelosketjussa. Brulé teki kauden aikana kaikkiaan 78 runkosarjaottelussa tehot 9+10=19. Kaudella 2007–2008 Brulé ehti tehdä NHL:ssä 61 ottelussa tehot 1+8=9, kunnes tammikuussa 2008 Blue Jackets lähetti hänet ensimmäisen kerran farmijoukkue Syracuse Crunchiin, AHL:ään. Noin kuukautta myöhemmin Brulé palasi taas Blue Jacketsin NHL-vahvuuteen. Joukkueen kauden päätyttyä hän palasi taas loppukaudeksi Crunchiin vahvistamaan joukkuetta AHL:n pudotuspeleihin.


title: Gilbert Brulé

text: Heinäkuussa 2008 Blue Jackets kauppasi Brulén Edmonton Oilersiin vaihdossa Raffi Torresiin. Kauden 2008–2009 hän aloitti kuitenkin AHL-joukkue Springfield Falconsissa, jossa Brulé pelasi lopulta suurimman osan kaudestaan. Hän pelasi kauden aikana NHL:ssä 11 runkosarjaottelusa tehopistein 2+1=3. Elokuussa 2009 Brulé teki Oilersin kanssa vuoden mittaisen ja kaksisuuntaisen jatkosopimuksen. Hän pelasi kauden 2009–2010 kokonaan seuran NHL-vahvuudessa. Brulé teki NHL:n yhden kauden piste-ennätyksensä tehtyään 65 runkosarjaottelussa tehot 17+20=37, joilla hän oli Oilersin toiseksi paras maalintekijä ja kolmanneksi paras pistemies. Brulén kausi jäi kuitenkin hieman rikkonaiseksi pienten vammojen vuoksi. Hän oli kauden jälkeen pitkään ilman sopimusta, mutta Brulé vältti kuitenkin välimieskäsittelyn. Hän teki lopulta heinäkuussa 2010 Oilersin kanssa kaksivuotisen, yksisuuntaisen ja 3,7 miljoonan dollarin arvoisen jatkosopimuksen.


title: Gilbert Brulé

text: Kausi 2010–2011 Brulélla jäi vain 41 ottelun mittaiseksi loukkaantumisten vuoksi. Tammikuussa 2011 hän joutui 23 ottelun ajaksi sivuun vatsavamman vuoksi ja maaliskuussa Brulé joutui kuuden ottelun vuoksi sivuun aivotärähdyksen vuoksi. Pian tämän jälkeen hän joutui jättämään neljä viimeistä runkosarjaottelua väliin uuden päävamman vuoksi.


title: Gilbert Brulé

text: Kesäkuussa 2011 Edmonton Oilers ilmoitti kauppaavansa Brulén ja neljännen kierroksen varausvuoron Los Angeles Kingsiin vaihdossa Oilersin pitkäaikaisena luottohyökkääjänä tunnettuun Ryan Smythiin. Brulén siirto kuitenkin kariutui, sillä hän ei ollut kuntoutunut keväällä saamastaan päävammasta, eikä loukkaantunutta pelaajaa saa kaupata tai asettaa siirtolistalle. Koska Brulén sopimusta ei voitu ostaa ulos, Kingsin toimitusjohtaja Dean Lombardi toivoi saavansa Oilersilta pienipalkkaisemman pelaajan. Kingsiin Smythia vastaan matkasi lopulta Colin Fraser ja kesän seitsemännen kierroksen varausvuoro.


title: Gilbert Brulé

text: Brulé ehti kuntoutua Oilersin syksyn 2011 harjoitusleirille, mutta hänelle ei kuitenkaan löytynyt paikkaa seuran NHL-vahvuudesta ja Oilers asetti Brulén siirtolistalle. Koska mikään toinen joukkue ei napannut häntä vuorokauden sisällä, Oilers lähetti Brulén farmijoukkue Oklahoma City Baronsiin. Tammikuussa 2012 Oilers kutsui hänet NHL-vahvuuteensa paikkaamaan Ryan Nugent-Hopkinsin ja Jordan Eberlen poissaoloja. Brulén täytyi kuitenkin ennen NHL-nostaan läpäistä siirtolista, josta hänet nappasi Phoenix Coyotes. Brulé pelasi loppukauden seuran NHL-vahvuudessa tehden runkosarjassa 33 ottelussa 14 tehopistettä.


title: Gilbert Brulé

text: Kaudeksi 2012–2013 Brulé siirtyi osaksi NHL:n työsulun vuoksi Sveitsin National League A:n ZSC Lionsiin. Hän ehti pelata siellä 14 runkosarja- ja kolme European Trophy -ottelua, kunnes Brulén sopimus purettiin lokakuussa 2012, jolloin hänen täytyi palata kotimaahansa henkilökohtaisista syistä. Brulé ei pelannut enää loppukaudella missään. Syksyllä 2013 hän osallistui try-out -sopimuksella Phoenix Coyotesin harjoitusleirille, jonka päätteeksi Brulé jäi ilman jatkosopimusta. Lokakuussa hän siirtyi kuitenkin ammattilaistry-outin kautta seuran farmijoukkue Portland Piratesiin, AHL:ään.


title: Gilbert Brulé

text: Marraskuussa Brulé teki loppukauden 2013–2014 kattavan esisopimuksen KHL-joukkue Metallurg Magnitogorskin kanssa. Hänen siirtonsa kuitenkin kariutui viime hetkellä, kun Brulé teki Coyotesin kanssa vuoden mittaisen ja kaksisuuntaisen sopimuksen. Hän pelasi pääasiassa NHL:n ja AHL:n välillä ja sai Coyotesissa tililleen kolme ottelua. Joulukuun 2013 lopulla Brulé ei enää suostunut siirtymään farmiin, joten seura lopulta hyllytti hänet. Brulé ilmoitti tammikuun 2014 alussa, pian 27 vuotta täytettyään lopettavansa koko pelaajauransa. Coyotesin toimitusjohtaja Don Maloneyn mukaan häntä kiinnosti ura palomiehenä.


title: Gilbert Brulé

text: Noin viisi kuukautta lopettamispäätöksensä jälkeen, toukokuussa 2014 Brulé teki vuoden mittaisen sopimuksen KHL-joukkue Avtomobilist Jekaterinburgin kanssa. Hän oli kymmenellä osumallaan joukkueen toiseksi paras maalintekijä Anton Lazarevin jälkeen, mutta Brulén kausi päättyi kuitenkin jo runkosarjan lopulla. Kaudeksi 2015–2016 hän siirtyi jatkamaan KHL-uraansa vuoden mittaisella sopimuksella kroatialaisjoukkue Medveščak Zagrebiin. Brulé oli 13 osumallaan joukkueen toiseksi paras maalintekijä Patrick Bjorkstrandin kanssa. Huhtikuussa 2016 hän teki Medveščakin kanssa vuoden mittaisen jatkosopimuksen.


title: Gilbert Brulé

text: Kauden 2016–2017 päätyttyä Brulélla oli Medveščakista paras teholukema (+3). Hän siirtyi kuitenkin kesken kauden, lokakuussa 2016 kevääseen 2018 asti ulottuvalla sopimuksella Neftehimik Nižnekamskiin. Brulé oli joukkueen kolmanneksi paras pistemies tehoilla 12+20=32. 20. marraskuuta 2016 hänet valittiin KHL:n viikon hyökkääjäksi. Heinäkuussa 2017 Neftehimik kauppasi Brulén rahallista korvausta vastaan Traktor Tšeljabinskiin. Hän pelasi siellä kuusi ottelua tehden yhden syöttöpisteen, kunnes syyskuussa Traktor kauppasi Brulén KHL:n kiinalaisjoukkue Kunlun Red Stariin vaihdossa Richard Gyngeen. Hän voitti Kunlunin sisäisen piste- ja maalipörssin tehoilla 17+18=35.


title: Gilbert Brulé

text: Brulé edusti Kanadaa Pyeongchangin olympiakisoissa 2018, jolloin hän voitti pronssia. Brulén turnaus päättyi kuitenkin välieräotteluun Saksaa vastaan, kun hän taklasi ottelun kolmannessa erässä David Wolfia kyynärpää edellä päähän, jonka seurauksena Wolf putosi jään pintaan liikkumattomana. Brulé sai tilanteesta 5+20-minuutin rangaistuksen ja hän oli pronssiottelun pelikiellossa. Wolf palasi kaukaloihin jo saman ottelun aikana.


title: Gilbert Brulé

text: Brulè pelasi myös U-18 Junior World Cupissa vuonna 2004, jolloin hän toimi Kanadan varakapteenina. Brulé teki finaalissa Tšekkiä vastaan Kanadan 4–1-voittoon päättyneen ottelun, kullan ratkaisseen osuman. Brulé edusti myös Canada Pacificin joukkuetta World U-17 Hockey Challengessa vuonna 2004, jolloin hän toimi joukkueen varakapteenina ja voitti hopeaa. Brulé voitti koko turnauksen piste- ja maalipörssin tehoilla 8+5=13.


title: Gilbert Brulé

text: Brulé syntyi Albertan Edmontonissa, mutta muutti perheineen jo varhaisessa iässä Brittiläisen Kolumbian Vancouveriin. Brulén kolme vuotta vanhempi isosisko Leah kuoli vain 12-vuotiaana CP-vamman aiheuttamiin komplikaatioihin, jolloin Gilbert oli 9-vuotias. Gilbert Brulé on myöhemmin tatuoinut siskonsa nimen vasempaan ranteeseensa. Toukokuussa 2010 hän lahjoitti 10 000 dollaria lymfangioomaa sairastaneen edmontonilaispojan perheelle, jolloin poika pääsi leikkaukseen Yhdysvaltain New Yorkiin.


title: Gilbert Brulé

text: Kesäkuussa 2011 Brulé sai mediahuomiota, kun toukokuun lopulla hän ja hänen tyttöystävänsä Kelsey Nicholas ottivat Brittiläisen Kolumbian West Vancouverissa paikallisen purjehdusseuran pihasta kyytiinsä U2-rockyhtyeen laulajan, Bonon sekä hänen avustajansa. Kaksikko oli kävelyllä, mutta sade oli yllättänyt heidät, joten Brulé kyyditsi heidät Horseshoe Bayn alueelle. Kiitokseksi Bono tarjosi pariskunnalle sekä Brulén äidille seuraavalle päivälle backstage-liput U2:n konserttiin Edmontoniin. Brulé puolestaan tarjosi Bonolle lipun NHL:n ensimmäiseen Stanley Cup -finaaliin, jota isännöi Vancouver Canucks. Bono kiitti Bruléa U2:n Edmontonin-keikalla:


title: Pierre Dupasquier

text: Pierre Dupasquier (s. 27. heinäkuuta 1937) on ranskalainen entinen rengasvalmistaja Michelinin moottoriurheilujohtaja. Dupasquier toimi kaksi kautta Formula 1:sten Michelinin kilpapäällikön tehtävissä vuodet 1977–1984 ja uudestaan 2001 vuodesta eteenpäin, kunnes jäi eläkkeelle kauden 2005 päätteeksi. Joulukuussa 2006 Dupasquier sai Kunnialegioonan kunniamerkin työstään ranskan moottoriurheilun hyväksi.


title: Branickien palatsi

text: Branickien palatsi () on palatsi Białystokissa Koillis-Puolassa. Goottilaistyylisen palatsin suunnitteli Alankomaissa syntynyt puolalainen arkkitehti Tylman van Gameren. Rakennustyöt alkoivat vuonna 1691 ja palatsi valmistui vuonna 1697. Palatsin vuonna 1748 perustetussa teatterissa vieraili eurooppalaisia oopperatähtiä. Palatsi tuhoutui toisessa maailmansodassa, nykyisin uudelleen rakennetussa päärakennuksessa toimii Białystokin lääketieteellinen yliopisto. Palatsia ympäröi ranskalainen ja englantilainen puutarha.


title: Kromofori

text:
Kromofori on sellainen molekyylin osa, joka vaikuttaa molekyylistä muodostettavaan väriaistimukseen.
Näkemämme väri on se, joka ei absorboidu tietyn näkyvän valon spektrin aallonpituuden osalta. Kromofori on osa molekyylissä, joissa kahden erillisen molekyyliorbitaalin energiaero sijoittuu näkyvän valon spektrin alueelle. Kromoforiin osuva näkyvä valo voi näin ollen absorboitua virittäen elektronin sen perustilasta viritystilaan.


title: Kromofori

text:
Biologisissa molekyyleissä, joiden tehtävänä on vangita tai havaita valoenergiaa, kromofori on ryhmä, joka aiheuttaa konformaatiomuutoksen molekyylissä valon siihen osuessa.
Auksokromi on kromoforiin kiinnittynyt funktionaalinen ryhmä atomeja, joka muuttaa kromoforin valonabsorptiokykyä, muuttaen absorboituvaa aallonpituutta tai intensiteettiä.


title: Kromofori

text: Halokromaattisuus tarkoittaa sitä, että aine vaihtaa väriä happamuuden muutoksen seurauksena. Tämä on pH-indikaattoreille tyypillinen ominaisuus. Niiden molekyylirakenne muuttuu kun ympäristön pH muuttuu määrätysti. Tämä rakennemuutos vaikuttaa kromoforina toimivaan pH-indikaattorimolekyylin. Esimerkiksi fenoliftaleiini on pH-indikaattori, jonka rakenne muuttuu pH:n muuttuessa seuraavan taulukon mukaisesti:


title: Triana Park

text: Triana Park () on latvialainen yhtye, joka voitti Latvian Euroviisukarsinnan, "Supernovan", vuonna 2017 kappaleellaan Line. Se edusti Latviaa Kiovassa järjestetyssä Eurovision laulukilpailussa 2017.


title: Triana Park

text: Triana Park on osallistunut Latvian Euroviisukarsintoihin aikaisemminkin. Vuonna 2008 se sijoittui neljänneksi kappaleella ”Bye Bye”, vuonna 2009 neljänneksi kappaleella ”Call Me Any Time You Need A Problem”, ja vuonna 2010 kuudenneksi kappaleella ”Lullaby For My Dreammate (Diamond Lullaby)”. Vuonna 2011 se pääsi finaaliin kappaleella ”Upside Down”, mutta ei osallistunut siihen sairastapauksen vuoksi. Vuonna 2012 yhtye sijoittui finaalissa yhdeksänneksi kappaleella ”Stars Are My Family”.


title: Irgendwie, irgendwo, irgendwann

text: Irgendwie, irgendwo, irgendwann on Nenan rakkauslaulu vuodelta 1984, joka oli kaupallinen menestys Euroopassa. Kappale julkaistiin alun perin singlenä, mutta se on myös Nenan vuoden 1985 albumilla "Feuer und Flamme". Menestyksensä ansiosta kappaleesta tehtiin monia covereita, mukaan lukien sampleja kuin myös kappaleen käännöksiä muille kielille. ”Anyplace, Anywhere, Anytime” on englanninkielinen muunnos kappaleesta. Sen monissa eri muodoissa ”Irgendwie, irgendwo, irgendwann” on ollut Nenan kaikkien aikojen toiseksi menestynein kappale heidän hittinsä ”99 Luftballons” jälkeen. Nenan jäsenet Jörn-Uwe Fahrenkrog-Petersen ja Carlo Karges kirjoittivat molemmat kappaleet, jommankumman niistä ollessa hyvin usein Nenan viimeinen kappale hänen live-konsertteidensa lopussa.


title: Dispersioväri

text: Dispersiovärit eli asetaattivärit ovat ainoita veteen liukenemattomia väriaineita, jotka soveltuvat polyesterin ja asetaattikuitujen värjäämiseen. Dispersioväriaineen värimolekyylit ovat väriainemolekyyleistä pienimpiä.


title: Dispersioväri

text: Dispersioväriainemolekyyli perustuu atsobentseeni- (esimerkiksi dispersiopunainen 1 ja dispersio-oranssi 37) tai antrakinonimolekyyliin, johon on kiinnittynyt nitro-, amiini-, hydroksyyli-, tai muu vastaava ryhmä.


title: Dispersioväri

text: Dispersiovärit kehitettiin 1920-luvulla asetaatin värjäämiseen. 1940-luvulla polyesterin käyttö lisääntyi ja värivalikoima kasvoi.


title: Ferrari 288 GTO

text: Ferrari 288 GTO on Ferrari 308 GTB -autoon pohjautuva Ferrari, joita tuotettiin 273 kappaletta vuosina 1984–1986.


title: Ferrari 288 GTO

text: Moottori oli 2,9-litrainen ja se kykeni tuottamaan 400 hevosvoimaa 7 000 kierroksen kohdalla. Moottori oli nestejäähdytteinen. Vaihdelaatikko oli viisivaihteinen. Auto oli 4 225 mm pitkä ja painoi 1 160 kg.


title: Line (kappale)

text: Line on latvialaisen Triana Park -yhtyeen esittämä kappale, jolla se edusti Latviaa vuoden 2017 Eurovision laulukilpailussa.


title: Line (kappale)

text: Kappale kilpaili Euroviisujen ensimmäisessä semifinaalissa 9. toukokuuta 2017, jossa se sai 21 pistettä, jäi viimeiselle sijalle eikä näin päässyt finaaliin.


title: Hyazinth Strachwitz von Groß-Zauche und Camminetz

text: Hyazinth Graf Strachwitz von Groß-Zauche und Camminetz (30. heinäkuuta 1893 – 25. huhtikuuta 1968) oli sekä ensimmäisessä että toisessa maailmansodassa taistellut saksalaiseen aristokraattiseen sukuun kuulunut upseeri. Hän yleni kenraaliluutnantiksi ennen kuin toinen maailmansota loppui. Kreivinä tunnettu panssarirakuuna taisteli toisessa maailmansodassa pääasiassa Saksan itärintamalla ja oli tunnettu alivoimalla tekemistään häikäilemättömistä ja tehokkaista mutta myös taktisesti edistyneistä iskuistaan. Elokuussa 1944 von Strachwitz hyökkäsi alivoimaisena neuvostoliittolaisten valtaamaan Riikaan, jossa hän sai 18 000 vankia ja sotasaaliiksi yli sata tykkiä. Näistä ansioista von Strachwitzille myönnettiin timantit rautaristin ritariristiinsä.


text: Sodan jälkeen vapauduttuaan vankileiriltä panssarikreivi von Strachwitz sai kutsun Syyriaan auttamaan maan armeijan ja maanviljelyn uudelleenjärjestelyissä. Syyriassa tapahtui kuitenkin vallankaappaus vuonna 1951. Tämän vuoksi von Strachwitz joutui pakenemaan maasta ja palaamaan Saksaan.


title: Sisu M-sarja

text: Sisu M-sarja on Sisu Auton vuosina 1969–1984 valmistama kuorma-automallisto, joka korvasi edeltäneet KB-112- ja KB-117-mallit. M-sarjan seuraajaksi puolestaan tuli S-sarja. M-sarjasta on käytetty lempinimeä ”niittikoppi”, sillä sen ohjaamo oli suurilta osin niittaamalla koottu.


title: Sisu M-sarja

text: Sisu M-sarjaa valmistettiin Leylandin, Rolls-Roycen ja Cumminsin dieselmoottoreilla. Voimansiirtona oli synkronoimaton Fuller-manuaalivaihteisto, josta oli valittavana kaksi versiota: 13 vaihdetta eteen ja kaksi taakse tai 14 vaihdetta eteen ja kolme taakse.


title: Bad Blood

text: Bad Blood voi tarkoittaa ainakin seuraavia:


title: Tom Stallard

text: Thomas Tom Alexander Stallard (s. 11. syyskuuta 1978) on brittiläinen entinen soutaja ja nykyinen McLarenin Formula 1 -tallin insinööri. Hän kilpaili vuoden 2008 kesäolympialaisissa Pekingissä ja oli mukana saamassa hopeaa kahdeksikossa. Hän osallistui myös Cambridge–Oxford-soutukilpailuihin vuosina 2001 ja 2002.


title: Tom Stallard

text: Stallard on työskennellyt McLarenilla vuodesta 2008 lähtien. Hän toimi muun muassa Jenson Buttonin kisainsinöörinä vuodet 2014–2016.


title: Dag (televisiosarja)

text: Dag oli norjalainen televisiosarja, jonka neljä kautta lähetettiin vuosina 2010–2015. Sarjan tuotti Norjan TV 2, ja sen pääosaa, parisuhdeterapeutti Dag Refsnesiä, näytteli Atle Antonsen. Sarjan ensimmäinen tuotantokausi näytettiin ensimmäisen kerran 30. syyskuuta 2010, toinen kausi 22. syyskuuta 2011, kolmas 17. tammikuuta 2013 ja neljäs 17. syyskuuta 2015. Yleisradio on lähettänyt jokaisen sarjan kausista Suomen televisiossa vuodesta 2013 lähtien.


title: Dag (televisiosarja)

text: Sarjan päähenkilö Dag Refsnes on parisuhdeterapeutti, joka ei usko ihmisten hyvyyteen tai avioliittoon. Hän elää yksin asunnossaan ja uskoo, että kaikkien pitäisi omaksua hänen eristäytynyt elämäntapansa. Dag ei päästä ketään asuntoonsa ja nauttii hiljaisen syrjääntyneestä elämästään Oslossa. Dagin yhteys ulkomaailmaan rajoittuu keskusteluihin joita hän käy enimmäkseen ystävänsä Benedictin, siskonsa Mariannen, sihteerinsä Malinin sekä lukuisten potilaidensa kanssa.


title: Dag (televisiosarja)

text: "Dag" lähetettiin ensimmäisenä Norjan TV 2-kanavalla.


title: Dag (televisiosarja)

text: Sveriges Television aloitti sarjan televisioinnin Ruotsissa 18. lokakuuta 2011.


title: Dag (televisiosarja)

text: Yle aloitti sarjan lähettämisen Fem-kanavallaan vuonna 2013.


title: SHIELD Portable

text: SHIELD Portable (ent. Nvidia SHIELD) on Nvidian vuonna 2013 julkaisema käsikonsoli.


title: SHIELD Portable

text: Laitteessa on Tegra 4 järjestelmäpiiri ja siinä on Android käyttöjärjestelmä.


title: SHIELD Portable

text: Sisäistä tallennustilaa on 16GB, laajennettavissa microSD-kortilla.


title: SHIELD Portable

text: Laitteesta on myös SHIELD Android TV (alun perin SHIELD Console) versio, jossa ei ole integroitua näyttöä vaan laite kytketään televisioon. Laite käyttää Nvidian Tegra X1 järjestelmäpiiriä.


title: SHIELD Portable

text: Vuonna 2014 Nvidia julkaisi myös SHIELD Tablet mallin.


title: SHIELD Portable

text: Nimekkäistä peleistä esimerkiksi Valve Corporationin Half-Life 2 on julkaistu alustalle.


title: Adrian Solano

text: Adrian Solano (s. 21. lokakuuta 1994 Maracay) on venezuelalainen maastohiihtäjä. Hän osallistui Lahden vuoden 2017 hiihdon MM-kisoihin 10 kilometrin karsintaan ja sprinttiin.


title: Adrian Solano

text: Solano ei ollut ennen vuoden 2017 MM-kilpailuja nähnytkään lunta ja hän oli harjoitellut kisoihin rullasuksilla auringonpaisteessa. Hän ei päässyt muun Venezuelan joukkueen mukana Ruotsiin valmistautumisleirille, koska hänet pidätettiin Ranskassa Charles de Gaullen lentokentällä. Tämä johtui siitä, että maan viranomaiset eivät uskoneet hänen olevan hiihtäjä, joka on matkalla Lahden MM-hiihtoihin, vaan luulivat hänen paenneen Venezuelasta maan huonon tilanteen vuoksi. Viiden päivän jälkeen hänet lähetettiin takaisin kotimaahansa. Lopulta hän pääsi kisapaikalle suomalaisen joukkorahoitushankkeen ansiosta.


title: Adrian Solano

text: Solano lähti 10 kilometrin karsintaan numerolla yksi jalassaan Harri Kirvesniemen vanhat monot. Hänellä oli vaikeuksia jo ensimmäisessä ylämäessä ja alamäessä ja hän olikin 3,5 kilometrin väliaikapisteelle mennessä kuluttanut aikaa lähes 38 minuuttia. Hänen matkansa päättyi keskeytykseen 6,1 kilometrin hiihdon jälkeen. Solano kuitenkin totesi tavoitteensa olevan täytetty ja kertoi samalla tavoittelevansa seuraavaksi edustusta olympialaisissa.


title: Adrian Solano

text: Sprinttikilpailussa hän sijoittui viimeiseksi, eli 156:nneksi ajalla 13.49,33. Hän hävisi karsinnan toiseksi viimeiselle hiihtäjälle viisi minuuttia ja karsinnan voittaneelle Venäjän Sergei Ustjugoville päälle kymmenen.


title: Adrian Solano

text: Kun kisat olivat Solanon osalta ohi, hän ilmoitti lahjoittavansa Suomen parhaiten menestyneille sprinttihiihtäjille, eli Ristomatti Hakolalle ja Mari Laukkaselle, tuhannen euron shekit. Rahat olivat jääneet yli joukkorahoituskeräyksestä, jonka avulla hän oli päässyt kisapaikalle. Tämän lisäksi hän aikoo avustaa Suomen Hiihtoliittoa perustamalla nimissään olevan verkkovaatekaupan, jonka tuotot jaetaan hänen ja Hiihtoliiton välillä.


title: Luettelo Taiton julkaisemista videopeleistä

text: Tämä on luettelo Taiton julkaisemista videopeleistä. Useat kolikkopelit ovat saaneet myös tietokone- ja konsolikäännöksen.


title: Ross Powers

text: Ross Powers (s. 10. helmikuuta 1979 Bennington, Yhdysvallat) on uransa lopettanut yhdysvaltalainen lumilautailija, olympiavoittaja sekä maailmanmestari.


title: Ross Powers

text: Hän kilpaili lumilautailun maailmancupissa yhteensä 61 kertaa, ja saavutti niissä 23 palkintopallisijoitusta, joista yhdeksän oli voittoja.


title: Juha Kaarivaara

text: Juha Kaarivaara on vanhoillislestadiolaisten keskusjärjestön SRK:n pääsihteeri vuodesta 2014. Ennen pääsihteeriksi valintaansa hän oli toiminut SRK:n lähetystyönsihteerinä ja Nokialla tuotekehittelypuolella.


title: Svenja Würth

text: Svenja Würth (s. 20. elokuuta 1993) on saksalainen mäkihyppääjä. Seuratasolla hän edustaa SV Baiersbronnia.


title: Svenja Würth

text: Würth debytoi Continental Cupissa vuonna 2006, ja on ollut siellä parhaimmillaan neljäs Oberwiesenthalissa elokuussa 2015. Maailmancupissa hän debytoi Hinterzartenissa tammikuussa 2012. Ensimmäisen palkintosijansa hän saavutti Ljubnossa 12. helmikuuta 2017 sijoituttuaan kolmanneksi. Maailmancupin kokonaiskilpailussa hän oli kaudella 2016–2017 kymmenes.


title: Svenja Würth

text: Aikuisten arvokisadebyyttinsä Würth teki Val di Fiemmen MM-kilpailuissa 2013, joissa hän oli normaalimäen kilpailussa 21:s. Lahden MM-kilpailuissa 2017 hän voitti sekajoukkuemäessä maailmanmestaruuden ja oli normaalimäen kilpailussa kuudes. Nuorten MM-kilpailuissa hän oli mukana Saksan joukkueessa voittamassa hopeaa vuonna 2012 sekä pronssia vuonna 2013.


title: Minna Hesso

text: Minna Birgitta Hesso (s. 15. maaliskuuta 1976 Vantaa) on aktiiviuransa lopettanut suomalainen lumilautailija. Hän on alun perin kotoisin Klaukkalasta, mutta sittemmin muuttanut Sveitsiin. Hänen sijoituksensa Naganon olympialaisissa 1998 oli lumikourun finaalissa kuudes Saksan Nicola Thostin voittaessa.. Salt Lake Cityn olympialaisissa 2002 hän saavutti yhdeksännen sijan Yhdysvaltojen Kelly Clarkin yltäessä kultamitaliin. Parhaimmillaan Minna Hesso on ollut lumikourussa maailman ranking-ykkönen. Hänellä on ollut myös useita osakilpailuvoittoja maailmalta. Ennen kuin lumikourusta tuli olympialaji, ei Minna Hessolla ollut sponsorirahoitusta, mutta sittemmin häntä on rahoittanut muun muassa urheiluvälinevalmistaja Salomon.


title: Metioniinisyntaasi

text: Metioniinisyntaasi on entsyymi, joka katalysoi metioniinin muodostumista homokysteiinistä ja levomefoolihaposta eli 5-metyylitetrahydrofoolihaposta. Entsyymiä esiintyy niin esitumaisissa kuin aitotumaisissakin eliöissä ja se osallistuu aminohappojen aineenvaihduntaan. Metioniinisyntaasin EC-numero on EC 2.1.1.13.


title: Metioniinisyntaasi

text: Metioniinisyntaasi on rakenteeltaan dimeeri ja esimerkiksi ihmisen entsyymin molekyylimassa on 80 kDa. Entsyymistä on kahta muotoa, joista toinen tarvitsee toimiakseen koentsyymikseen kobalamiinia ja toinen ei. Kobalamiinista riippumatonta entsyymiä esiintyy muun muassa kasveissa, sienissä, arkeissa ja eräissä bakteereissa. Eläinten ja eräiden bakteerien metioniinisyntaasit vaativat toimiakseen kobalamiinia.


title: Metioniinisyntaasi

text: Metioniinisyntaasin katalysoiman reaktion mekanismin ensimmäisessä vaiheessa metyyliryhmä siirretään levomefoolihapolta kobalamiinille, jolloin muodostuu tetrahydrofoolihappoa ja metyloitunutta kobalamiinia. Samalla kobalamiinin sisältävä koboltti-ioni hapettuu hapetusluvulta +I hapetusluvulle +III. Seuraavassa vaiheessa metyyliryhmä siirretään metyloidulta kobolamiinilta homokysteiinille, jolloin siitä muodostuu metioniinia. Molempien metyyliryhmien siirron seurauksena kobalamiinin konfiguraatio muuttuu, mikä viittaa siihen, että reaktio tapahtuu S2-reaktion kaltaisesti. Jotta entsyymin aktiivisuus palautuisi täytyy kobalamiinin koboltin vielä pelkistyä hapetusluvulle +I. Eläimillä tämän suorittaa toinen entsyymi metioniinisyntaasireduktaasi, mutta bakteereilla pelkistimenä toimii flavodoksiini.


title: Metioniinisyntaasi

text: Metioniinisyntaasin puutosta tai heikkoa toimintaa esiintyy lähinnä imeväisikäisillä lapsilla. Oireina voivat olla anemia, väsyneisyys, ruokahaluttomuus, hypotonia ja kehityksen viivästyminen. Osa potilaista hyötyy hydroksykobalamiini-, betaiini- ja foolihappolisistä.


title: GeForce 900 -sarja

text: GeForce 900 -sarja on Nvidian kehittämä GeForce-näytönohjainsarja. Sarjan näytönohjaimet pohjautuvat Maxwell-arkkitehtuuriin, joka on nimetty fyysikko James Clerk Maxwellin mukaan. Ensimmäiset GeForce 900 -sarjan näytönohjain julkaistiin syyskuussa 2014. Sarjan näytönohjaimet tuotetaan 28 nanometrin valmistutekniikalla.


title: Osborne-vaikutus

text: Osborne-vaikutus käytetään terminä tahattomasta tilanteesta, jossa yhtiön menestys tuhotaan kertomalla tulevasta tuotteesta liian aikaisin.


title: Osborne-vaikutus

text: Termin synty liitetään Adam Osbornen pitämään lehdistötilaisuuteen.


title: Osborne-vaikutus

text: Termi on yksinkertaistettu Osborne-yhtiön kohtaamista vaikeuksista, mutta termi on jäänyt käyttöön.


title: Osborne-vaikutus

text: Samaa termiä voidaan käyttää Stephen Elopin vaikutuksesta Nokian johdossa.


title: Lee Selby

text: Lee Selby (s. 14. helmikuuta 1987 Barry, Wales Yhdistynyt kuningaskunta) on englantilainen höyhensarjan nyrkkeilijä ja hallitseva IBF liiton maailmanmestari. Aiemmin urallaan Selby on ollut myös ison britannian mestari 2011 - 2014 Kansainyhteisön mestari vuosina 2011 - 2013 ja euroopan mestari 2014.


title: Lee Selby

text: Selby siirtyi ammattikehiin vuonna 2008. Uran alkuvuodet Selby otteli lähinnä tuntemattomia nyrkkeilijöitä vastaan kärsien ensimmäisen tappionsa vuonna 2009 viidennessä ottelussaan tuolloin kolmatta otteluaan otelleelle Samir Mouneimnelle. Selby jatkoi uraansa ja vuonna 2014 Selbystä tuli euroopan mestari Rendall Munroea vastaan käydyn ottelun jälkeen Selbyn voitettua ottelun kuudennessa erässä teknisellä tyrmäyksellä. Vuonna 2014 Selby kohtasi IBF liiton karsintaottelussa Joel Brunklerin voittaen tämän tuomarin keskeyttäessä ottelun yhdeksännessä erässä. IBF liiton mestariksi Selby kohosi voittaessaan Evgeny Gradovichin tuomarin keskeytettyä ottelun kahdeksannessa erässä Gradovichin silmäkulmavamman vuoksi. Tämän jälkeen Selby on puolustanut mestaruuttaan neljä kertaa onnistuneesti.


title: Elop-vaikutus

text: Elop-vaikutus () liitetään liikemies Stephen Elopin toimintaan Nokian johdossa ja tarkalleen nk. ""burning platform"" -muistioon. Kyseessä on yritysjohtajan virhe jossa hän julkisesti moittii yrityksensä tuotteet ja kehuu tulossa olevia tuotteita, joita ei vielä ole olemassa. Vaikutuksen sanotaan olevan samankaltainen ilmiö kuin Osborne-vaikutus ja Ratner-vaikutus yhdessä.


title: Elop-vaikutus

text:
Vaikutuksen seuraukset näkyivät muun muassa Symbian OS -matkapuhelimien myynnissä. Nokian markkina-arvo väheni 12 miljardilla eurolla vuoden aikana. Analyysiyhtiö Inderesin analyytikko Mikael Rautanen on kuvaillut muistiota:
Myös Nokia Lumia 900 puhelimen yhteydessä ilmiö esiintyi koska tuoreeseen puhelimeen ei tarjottu ohjelmistopäivitystä Windows Phone 8 alustaan.


title: Elop-vaikutus

text: Termiä on käytetty myös viittaamaan Xbox One ja "Project Scorpio" päivitysversion käsittelystä.


title: Ratner-vaikutus

text: Ratner-vaikutus on viittaus liikemies Gerald Ratnerin puheeseen ja sen aiheuttamaan vaikutukseen yhtiön menestykseen.


title: Ratner-vaikutus

text:
Ratner puheessaan sanoi:
Lisäksi:
Puheen jälkeen Ratner Groupin arvo putosi huomattavasti lähes aiheuttaen yhtiön luhistumisen.


title: Dave Redding

text: Dave Redding on brittiläinen Williamsin Formula 1 -tallin manageri. Redding aloitti uransa Benettonilla vuonna 1988. Redding siirtyi McLarenille vuonna 1995 ja sen jälkeen Stewartille vuonna 1997. Redding palasi takaisin McLarenille vuonna 2000 ja 2009 lähtien hän työskenteli tiimimanagerina. Helmikuussa 2017 vahvistettiin Reddingin siirtyvän Williamsille tiimimanageriksi, ja hänet korvasi McLarenilla tehtävässään Paul James.


title: Gary di Silvestri

text: Gary di Silvestri (s. 3. helmikuuta 1967 Staten Island, New York, Yhdysvallat) on dominicalainen maastohiihtäjä. Di Silvestri edusti Dominicaa Sotšin talviolympialaisissa 2014.